зае са 
-ъ. 


ТВОЯТ ГЕРОЙ 


Способности на воин: 


Независимо от това дали се сражаваш с меч или с голи ръце, разполагаш с 
Умение, равно на 10 (начална стойност, която подлежи на промяна). 
Издръжливостта ти се равнява на 50 и също е променлива величина, но не 
може да надхвърли този брой точки - освен в изрично упоменат случай. 
Ако Издръжливостта ти падне до нула, играта свършва. 

Всеки от противниците ти ще има определено Умение и известен брой 
точки за Издръжливост. За да се сражаваш с някого от тях, трябва да 
посочиш наслуки в таблицата с числа в края на книгата и да прибавиш 
избраното число към Умението си. После прибавяш друго, избрано по 
същия начин число, към Умението на своя противник и сравняваш 
получените сборове. Ако са равни, никой от двама ви не е имал 
преимущество и ще трябва да посочваш пак. В противен случай този, 
чийто сбор е по-голям, е успял да нанесе успешен удар и другият губи 2 
точки Издръжливост. 

Битката продължава по същия начин, докато някой от двама ви не изчерпи 
всичките си точки за Издръжливост - освен ако текстът изисква друго. Ако 
някой се сражава без оръжие, успешните му удари отнемат на другия само 
една точка Издръжливост. 


Способности на магьосник: 


Разполагаш с 15 точки за Магическа сила. Тя може да се увеличава и да 
намалява, ала допуснеш ли да падне до нула, повече не ще можеш да я 
възстановиш и използваш, дори по-късно да спечелиш нови точки. 
Различните магии, които владееш, отнемат различен брой точки от 
Магическата ти сила. Всеки път, когато направиш магия от Свитъка на 
странстващия заклинател, губиш | точка Магическа сила. Използването на 
Могъща магия ти струва 2, а на магия от Великия завет - 3 точки 
Магическа сила. 

Имал си възможност да овладееш десет магии по твой избор. Разгледай 
изброените по-долу и запиши в дневника си шест магии от Свитъка на 
странстващия заклинател, три Могъщи магии и една магия от Великия 
завет. Това са магиите, които можеш да използваш. 


Тринадесет магии от Свитъка на странстващия заклинател: 


1. Магията на чуждия образ ти позволява да изградиш и поддържаш върху 
собствения си образ какъвто и да е друг. 

2. Магията на лечебната длан ти дава властта да лекуваш с докосване. 
(Можеш да я използваш винаги, без това да е споменато в текста, като 
отнемаш една точка от Магическата си сила, посочваш едно число от 
таблицата и си възстановяваш съответния брой точки за Издръжливост. По 
метода на самолечението обаче не можеш да надхвърлиш първоначалния 
им брой. Освен това не можеш да я използваш по време на битка или ако 
вече си изгубил всичкити си точки за Издръжливост.) 

3. Магията на подводното дихание ти дава възможност да прекараш 
неопределено време под водата. 

4. Магията на властващия поглед ти позволява да налагаш волята си само с 
поглед. 

5. Магията на еленовия скок те прави способен да бягаш като вятъра, да 
прескачаш стени, да скачаш отвисоко. 

6. Магията на дневния здрач ти позволява да се придвижваш незабелязано 
навсякъде. 

7. Магията на послушната ключалка те прави способен да отвориш всяка 
ключалка само с едно докосване. 

8. Магията на вечното сияние ти позволява да осветиш пътя си и да 
заслепиш врага си. 

9. Магията на всевиждащото око ти позволява да виждаш в мрак и мъгла, 
през всякаква материя, дори отвъд хоризонта. 

10. Магията на живата мъгла ти дава възможност да объркаш и затрудниш 
противниците си. 

П. Магията на тайнствената отрова ти позволява да отровиш врага си, без 
дори да се докосваш до чашата му. 

12. Магията на дъждовния облак осигурява на твое разположение малък 
дъждовен облак. 

13. Магията на пророческото зрение ти дава властта да надникнеш в 
бъдещето. 


Седем от Могъщите магии: 


1. Магията на свободния полет ти позволява да летиш като птица. 

2. Магията на дивия огън те прави повелител на могъщи пламъци. 

3. Магията на тъмната страна освобождава разрушителните инстинкти, 
дремещи дълбоко в съзнанието ти. 

4. Магията на смъртния мраз ти дава власт над силата на студа. 


5. Магията на поразяващата ръка ти позволява да сразяваш с мълнии 
враговете си. 

6. Магията на всепомитащия вятър те прави господар на разрушителен 
вихър. 

7. Магията на отвъдната нощ освобождава демони от преизподнята. 


Три магии от Великия завет: 


1. Магията на огледалния удар ти позволява да отразиш атаката на врага 
си, обръщайки я срещу него самия. 

2. Магията на вътрешния глас ти позволява винаги да знаеш кое е добре за 
теб и кое - не. 

3. Магията на непреодолимата защита е в състояние да те предпази 
действително от всичко. 


ИСТОРИЯТА ДОТУК 


Животът на главния герой, млад оргондски благородник с магически 
умения, се променя, когато местните селяни го повикват, за да ги отърве от 
мистериозното древно чудовище Сийморк. В агонията си звярът му 
доверява, че го очакват много по-могъщи противници, защото светът е 
започнал да се променя. 

Думите на Сийморк се потвърждават, когато домът на героя е нападнат от 
деветима убийци в черно, носещи кожени маски на лицата си. В битката с 
тях загива Салиан - единственият слуга, учител и приятел на младия 
магьосник. Последните му думи подсказват на героя, че трябва незабавно 
да напусне имението и той се отправя към недалечния град Ердор, 
придружен от Спърки (оргондския ивичест апф, който се изживява като 
негов наставник), за да разбуди мистерията около маскираните нападатели. 
След множество премеждия в града героят не се приближава нито с крачка 
към истината. Попаднал в засада на убийците с кожените маски, той се 
сражава последователно с митичен сив барс, надигнал се от гроба, и с 
предводителя на маскираните, който с помощта на черна магия се 
превръща в почти непобедим демон. Магическите умения на героя го 
спасяват и този път, а когато битката свършва, се явява призракът на 
покойния му баща - прочутия оргондски вълшебник Есталион. 

От разговора с него героят разбира, че промените, които вижда в Оргонд, 
са резултатът от действието на магически феномен, наречен Призрачният 


вятър - могъща древна сила, която събужда всяко дремещо зло на земята. 
Есталион хвърля светлина и върху произхода на черните убийци: членове 
на прословутия клан „Синовете на Гуор”, те са служили вярно на Черния 
маг в Алкирия преди повече от петдесет години. Старият вълшебник 
насочва сина си към мястото, където би могъл да разбере какво е 
предизвикало Призрачния вятър. Това е сърцето на легендарната Алкирия, 
Езерният град, където в мир и благоденствие управлява вуйчото на главния 
герой. 

Пътят дотам се оказва по-труден и опасен, отколкото глежда на пръв 
поглед. Още в Ердор героят става жертва на засада, устроена от местните 
крадци, а по-късно бива принуден да се справи с вдигнати от Призрачния 
вятър зловещи хищници, шайка Проходни грабители и много други 
опасности. 

Щом влиза в пределите на Алкирия, героят успява да плени един от 
убийците с кожени маски и научава за намеренията на клана, които го 
изпълват с тревога: маскираните са твърдо решени да не допуснат той да 
достигне Езерния град и напрягат всичките си сили да го спрат още по 
пътя. В един рискован опит, роден от отчаянието, героят увлича 
преследващите го многобройни убийци към Айвар и Изгорената земя 
отвъд. Това се оказва единствената спасителна тактика - получил 
подкрепата на все още живата Бяла магия в Древния град, младияг 
вълшебник вкарва мъжете с кожените маски в смъртоносен капан. 


Играта започва от епизод Хе 178. 

1. 


Слънцето все още не се е издигнало и на две педи над източния хоризонт, а 
вече е горещо. Конят ти е отпочинал добре през нощта и се отдалечава от 
Айвар в бодър тръс, а копитата му вдигат малки облачета прах от сухата 
земя. Докъдето стига погледът, виждаш единствено ниски хълмове 
покрити с пожълтяла от летните горещини трева. Очаква те поне половин 
ден езда, преди да достигнеш по-приятната за окото зелена долина, през 
която тече великата Тайра. Разтръскваш торбата на гърба си и леко се 
усмихваш, когато отвътре долита недоволното мърморене на опашатия ти 
спътник. Потеглихте невъобразимо рано по стандартите на Спърклънд и от 
всичко личи, че гризачът е решил да подремне допълнително в специално 
ушития за него джоб. 

- Спърки, приятелю - казваш любезно, - денят отдавна започна! Прогони 
съня от клепките си и ми направи една услуга. 

- „Прогони съня от клепките си" - изсумтява апфът, покачил се върху 
рамото ти. - За твое сведение, бях се отдал на задълбочена медитация, 
касаеща по-нататъшните ни действия. 

Завърташ глава, за да го погледнеш. Спърк подчертано обидено разглежда 
опашката си. 

- Приеми извиненията ми! - Връщаш погледа си върху пътя. - И до какви 
заключения достигна? Според мен отгук нататък ни остава единствено да 
яздим две денонощия на североизток, докато достигнем Езерния град. 

- Както обикновено, виждането ти е твърде ограничено - отбелязва хладно 
Спърки. - Но преди да обсъдим това, за каква услуга спомена? 

- Преброй колко пари имаме, ако обичаш. Кесията е отзад на пояса ми. 

- Знам къде ти е кесията - казва през рамо апфът, докато се свлича по гърба 
ти с небрежна ловкост. 

Подминаваш неясния намек и присвиваш очи, втренчен в далечината. 
Прашен път до хоризонта. 

- Това се очертава като най-досадното пътуване, което някога съм 
предприемал - промърморваш. 

- Четиринайсет... Петнайсет жълтици! - отвръща Спърк. - Колкото до 
пътуването, дано да излезеш прав. 

Въпрос на гледна точка. Мини на 50. 


2, 


Сънят ти е безвъзвратно прогонен от пронизителната утринна песен на 
някаква птица, която е решила да поздрави слънцето от клоните на точно 
това крайпътно дърво, под което си заспал. Протягаш се, мяташ торбата си 
на рамо и се оглеждаш за Спърки. Апфът се е качил на дървото, 


преодолявайки страха си от високото, и се промъква към въодушевената 
птица с хшцническа грация в изражение, което не предвещава нищо добро. 
- Хайде, Спърк! - подвикваш. 

- Остави ме - просъсква апфът с половин уста. - Ще извия врата на този 
нещастник! 

След няколко неуспешни опита здравият разум на Спърклънд надвива и 
той скланя да се качи при теб на коня, за да продължите пътя си. Оказва се, 
че до Салмодил са останали едва час и половина езда. 

Плащаш две жълтици на лодкаря на шлепа, който превозва пътниците през 
западния ръкав на Тайра, и малко по-късно подкарваш коня си по 
крайбрежната улица на града. Мини на 10. 


3. 


В движение мяташ торбата на рамото си и скачаш върху коня си, 
привличайки вниманието на минувачите. Изправен на стремената, 
внимателно се оглеждаш, но собственикът на маймунката сякаш е потънал 
вдън земя. Въздъхваш и сядаш в седлото, обзет от черни мисли. 

Ако мислиш, че няма смисъл да търсиш Спърки в многолюдния град, 
прехвърли се на 40. 

Ако искаш да опиташ въпреки всичко, мини на 170. 


4. 


Най-простото би било да скочиш на сцената, да грабнеш клетката от 
ръцете му и да избягаш, но това няма да е лесно в пълната с хора шатра на 
Парсо. Няма и да е невъзможно, ако владееш: 

Магията на живата мъгла - на 6. 

Магията на еленовия скок - на 143. 

Магията на свободния полет - на 137. 

Магията на поразяващата ръка - на 120. 

Ако не владееш или не искаш да приложиш никоя от тези магии, 
остава ти да се добереш до Спърклънд с бои - на 39. 

Или изцяло да се откажеш от идеята си за отвличане и да се опиташ да 
го спазариш - на 14. 


5. 


Светкавично правиш заклинанието, още преди Парсо да е отлепил 
манерката от устните си. Очите му се подбелват, собственикът на шатрата 
се олюлява и се просва на пода като чувал със зърно. Приложил си един от 
най-силните несмъртоносни опиати, силата на които владееш. 

- Аз наистина съм магьосник - обявяваш така, че да те чуят и тълпата, и 
акробатите. - А сега ще взема този апф. Изглежда, никой няма нищо 
против. 

Най-силният мъж на света услужливо ти подава ключа от клетката и 
Спърки с два скока се озовава в джоба на торбата ти. Скачаш от 
платформата и тълпата почтително се разделя, за да ти направи път. 
Излизаш навън - на 36. 


6. 


Произнасяш заклинанието и рязко замахваш с ръце надолу, като потапяш 
вътрешността на шатрата в млечнобели валма гъста лепкава мъгла. Без да 
обръщаш внимание на избухналата миг по-късно врява, си пробиваш път 
до платформата в средата на палатката и с един скок се озоваваш върху 
нея. 

Блъсваш объркания Парсо встрани и като използваш един от железните 
пръти, останали след най-силния мъж на света, за миг разбиваш клетката 
със Спърки. Без да каже дума. (нещо, изключително нетипично за него), 
апфът с два скока се покачва по ръката ти и се скрива в джоба на торбата. 
Обръщаш се и откриваш, че пътя са ти преградили двама от акробатите на 
Парсо. Мъглата е изгубила част от плътността си и можеш да различиш 
лицата им, които не вещаят нищо добро. 


- Поне най-силния мъж на света го няма - промърморваш за кураж и 
решително тръгваш към тях. Как смяташ да се справиш с акробатите? С 
голи ръце - на 29. С меча си - на 88. 


1. 


Изправяш се върху покрива, като правиш магията в движение, и замахваш 
към прииждащите живи скелети. 

Унищожителният мраз ги посреща като вълна и хора и коне замръзват 
насред крачката си, обгърнати от измамно красиви ледени воали. Сетне 
немъртвите разбойници се сриват върху прашния мегдан и се пръсват на 
хиляди парченца под действието на собствената си тежест. 

Продължаваш на 13. 


8. 


От неясните, но определено неприятни сънища те изтръгват силни викове. 
Скачаш на крака, като се оглеждаш замаяно. Викът на войника, който е 
бил на стража, е събудил и останалите. 

- Виж там! - изпищява Спърки, като те дърпа за крабола. 

Обръщаш се в указаната посока и кръвта ти изстива. Неколцина от 
стражите с пребледнели лица са се вкопчили в схватката с речния народ. 
Продължаваш на 86. 


9. 


Описвайки сложна крива с върха на меча си, посрещаш атаката на втория 
си противник и стоварваш с все сила оръжието върху оживелия скелег. 
Ударът ти надделява над силите, които го държат заедно, и костите на 
немъртвия се разхвърчават на всички посоки. 

Въздъхваш и отпускаш меча, като бършеш потта от челото си. Мини на 
13. 


10. 


Салмодил е типичен за Алкирия град, в който животът тече шумно и 
бързо. Оживената речна търговия между северните части на страната и 
пристанищния Харп на юг по течението на реката е оставила отпечатъка си 
не само върху разположението на града между двата сливащи се ръкава на 
Тайра, аи върху настроението на жителите му. Жадно поглъщаш шарените 
гледки и необичайните звуци на стотиците търговци и превозвачи около 
теб, докато Спърки стои на рамото ти и се оглежда с престорено 
безразличие. 


След известно време стомахът ти започва да настоява за закуска. 
Оглеждаш се и виждаш някаква кръчма на самия пристан, над вратата на 
която има табела: „Ръждивата котва", и една истинска ръждива котва. 
Спътникът ти обаче има известни резерви, така че откриваш още едно 
място по-нагоре по крайбрежната улица: голяма, наскоро варосана 
странноприемница на име „Веселият слепец". 

Ако предпочетеш „Ръждивата котва", мини на 97. 

Ако искаш да хапнеш във „Веселият слепец", продължи на 76. 


1. 


Не успяваш да се справиш с актьорите от представлението на Парсо и 
схватката с тях се оказва краят на приключението ти, за радост на жадната 
за зрелища тълпа. Идваш на себе си в градската тъмница на Салмодил по 
обвинение в насилие и нарушаване на реда. Дори да успееш да се 
измъкнеш, вече ще бъде късно да продължиш пътуването си. 

КРАЙ 


12. 


От неясните, но определено неприятни сънища те изтръгва чувството, че 
не ти достига въздух. За малко отваряш очи и след един ужасен миг, в 
които кръвта ти изстива осъзнаваш причината за това: две нечовешки 
силни ръце са се вкопчили в гърлото ти и ожесточено те душат. 

Отчаяната ти борба е излишна. Скоро пред очите ти се спуска плътен мрак 
и последната ти мисъл е, че никога повече няма да се събудиш на този 
свят. КРАЙ 


13. 


Усмивката замръзва на устните ти. Иззад последните колиби на селото с 
тропот се задава още един ездач-скелет, много по-едър от останалите, 
който не носи факла, а размахва с две ръце огромна брадва. На озъбения 
му череп е сложен древен метален шлем. 

- Драк! - прошепваш. 

Това е предводителят на разбойниците, който е пуснал останалите в атака 
и идва едва сега. С вик заставаш на пътя му. Битката не е завършила. 

Мини на 100. 


14. 


- Говори се - казва с поверителен тон Парсо, но толкова силно, че сигурно 
го чуват чак в Оргонд, - че ивичестите апфи са толкова умни, че могат да 
смятат и дори да говорят на човешки език! 

Тълпата ахва от изумление. Собственикът на шатрата небрежно измъква от 
пояса си малка манерка и я надига докато обмисля следващите си думи. 
Можеш да се обзаложиш, че това вътре не е вода. Използваш паузата и 
извикваш: 

- Искам този апф! 

Всички глави се обръщат към теб. Парсо едва не се задавя. 

- Какво? Намерих го с риск за живота си в далечния Оргонд, човече! Не 
мога да ти го дам за по-малко от сто жълтици. 

- Щети дам пет жълтици - заявяваш. 

Спърки с изумление скача на крака и размахва опашката си. Надяваш се да 
не започне да говори точно сега. 

- Пет жъл... - Парсо най-сетне успява да различи с кого говори и по лицето 
му минава сянка на лека паника, но той бързо успява да се овладее. - 
Десет! 

Ако си готов да платиш на крадеца десет жълтици, мини на 96. 

Ако изобщо не искаш да му плащаш, прехвърли се на 45. 


15. 


Речните хора, лишени от усещането за болка се оказват опасни 
противници. Зает да насичаш на парчета един от тях, не усещаш кога 
другите немъртви са се озовали зад гърба ти. Около врата ти се сключват 
меки, но нечовешки силни пръсти и след няколко мига отчаяна съпротива 
се озоваваш под водата, където речните хора имат съдбоносно предимство. 
Бориш се да запазиш дъха си, но в бъркотията под дъното на кораба това 
се оказва невъзможно. Водите на Тайра взимат още една жертва. 
КРАЙ 


16. 


Заставаш на пустия селски мегдан, безмилостно изложен жарките 
слънчеви лъчи. 

- Какво ще правим сега? - осведомява се Спърки. Откриваш с поглед една 
по-висока колиба, която хвърля достатъчно голяма сянка: 

- Ами първо ще завържем коня ей там. После ще чакаме залеза. 


От разговора със селяните си разбрал, че става дума за цяла банда 
разбойници. Ако желаеш да поискаш помощ от жителите на селото, 
мини на 151. Ако решиш да се оправяш сам, прехвърли се на 164. 


17. 


Оставяш търговеца да се упражнява в плюене по пристана и продължаваш 
да оглеждаш корабите. Не след дълго един от тях привлича вниманието ти: 
издължен плавателен съд с остър нос, построен от яко тъмно дърво. По 
палубата са насядали някакви едри мъже с леки ризници и кожени 
шлемове, а на кърмата е построена пирамида от дълги пики. 

- Това е кораб на речната стража - обажда се Спърки. - Вуйчо ти ги е 
пуснал по Тайра, за да спре контрабандата. Салиан казваше, че 
подействало. 

Приближаваш стража, който стои на пост на кея до кораба: 

- Закъде сте? 

Той сурово те оглежда от глава до пети и накрая казва: 

- Нагоре за Езерния град. 

- Чудесно! - оживяваш се. - Може ли да се кача? 

- Петнадесет жълтици - отсича стражът. 

- Колко? - казваш смаяно. 

- Петнадесет - повтаря той заядливо. - Такава е кралската тарифа. Ако 
нямаш толкова, твоя си работа. Търговски кораби колкото щеш. 

Ако имаш толкова пари и искаш да ги дадеш на речната стража, 
отбележи разхода в дневника си и мини на 132. 

Ако искаш да се върнеш при търговския кораб, продължи на 42. 

Ако решиш да потърсиш още по-евтин превоз, иди на 78. 


18. 


Извикваш на моряците да се отдръпнат от пътя на речните хора и те не 
чакат втора покана. Бързо произнасяш заклинанието и замахваш с все сила 
към напиращите немъртви, като целиш да унищожиш колкото можеш 
повече от тях с първия удар. Резултатът надминава очакванията ти. 

Когато свистящите кълба магическа сила докосват немъртвите, плътта им 
буквално се взривява на хиляди парченца. След няколко мига от речните 
хора остават само зловонни облаци изпарения, които се стелят над 
палубата. Продължаваш на 31. 


19. 


Заемаш се да разбиеш ключалката, като използваш някакъв търкалящ се по 
земята железен прът. Спърки и шареният му съкафезник следят опитите ти 
с жив интерес и когато най-сетне успяваш, глупавата птица първа 
изхвърчава навън и започва да кръжи под тавана с победоносни крясъци. 
Протягаш ръка и апфът с два скока се покачва по нея, за да се скрие в 
джоба на торбата. 

Шумната радост на птицата обаче е изиграла ролята си. Когато се 
обръщаш, на изхода на шатрата стои самият Парсо, познатият ти мургав 
тип с мазна шапка, и те гледа с неприязън. Ако решиш да го нападнеш, 
мини на 69. Ако смяташ, че можеш да минеш и без това, прехвърли се 
на 64. 


20. 


Преговорите с оживелите скелети очевидно са безпредметни. Решаваш да 
атакуваш веднага, докато все още не са се окопитили от дръзкото ти 
посрещане. Ако имаш помощници - селяни, можеш да преминеш на 83. 
Ако си сам срещу разбойниците, отиваш на 43. 


21. 


Плъзваш поглед сред малката групичка и забелязваш някакъв селянин с 
тежка рана, която е обезобразила половината му лице, 

- Почакайте! - извикваш. - Ела тук, човече! 

Бъдещият ти пациент недоверчиво те доближава. Пристъпваш към него: 

- Стой спокойно и ще те излекувам. Надеждата в очите му се преборва с 
недоверието и той спира на крачка от теб. Протягаш ръка към лицето му и 
призоваваш лечебната сила на магията... Посочи едно число от таблицата. 
Ако е седем или повече, мини на 37. Ако е по-малко от седем, 
прехвърли се на 79. 


22. 


След още един разговор със старейшините се сдобиваш с четирима 
помощници: навъсени, стреснати селяни с ожарени от слънцето лица. 

- Няма нищо страшно - казваш на висок глас, след като ги събираш в група 
на мегдана. - Тези хора са мъртви, но могат да бъдат убити отново, при 
това по-лесно от врагове от плът и кръв. Намерете си по една по-тежка 
тояга и ме чакайте тук преди залез-слънце. 

Селяните се разотиват, неособено убедени, и с това подготовката за 
предстоящата битка приключва. 

Продължаваш на 85. 


23. 


Спускаш ръце и с отчаяна решимост спускаш мрака на Отвъдната нощ над 
себе си и Драк. Това се оказва само прелюдия към по-дълбокия мрак, 
който те очаква. 

Създанията на отвъдното с вой побягват пред гнева на не-мъртвия и 
последното нещо, което виждаш, преди острието на брадвата да те 
настигне, е някакво адско подобие на усмивка върху лицето-череп на 
предводителя на разбойниците. 

КРАЙ 


24. 


Замахваш към скелетите-ездачи и изпращаш унищожителните пламъци в 
мощна струя, която помита трима от противниците ти и за няколко мига ги 
превръща в пепел, танцуваща из горещия завихрен въздух. За съжаление 
нямаш време за втора магия. Рязко се обръщаш към останалите двама 
разбойници и с вик изтегляш меча си. 

Умението на първия е 7, а Издръжливостта - 9. За втория стойностите им 
са съответно Ви 7. 

Ако победиш, мини на 9. 

Ако загубиш, очаква те 94. 


25. 


- Отлично! - извикваш. 

Селяните надават победоносен рев, но усмивката замръзва на устните ти. 
Иззад последните колиби на селото с тропот се задава още един ездач- 
скелет, много по-едър от останалите, който не носи факла, а размахва с две 
ръце огромна брадва. На озъбения му череп е сложен древен метален 
шлем. 

- Драк! - прошепваш. 

Това е предводителят на разбойниците, който е пуснал останалите в атака 
и идва едва сега. 

- По-добре се скрийте някъде - подвикваш на селяните и те побързват да 
изпълнят съвета ти. 

Битката не е завършила. 

Мини на 100. 


26. 


Вече привършваш със закуската си, когато вратата на кръчмата рязко се 
отваря и вътре влиза някакъв човек. Оглеждаш го с интерес: изглежда 
доста възрастен, има мургава кожа и малки черни мустачки, завити нагоре. 
Облечен е в яркочервени дрехи, над които носи дрипаво наметало, а на 
главата му се мъдри мазна шапка с огромни размери, в която е забучена 
китка пъстроцветни пера. 

Мъжът сяда на една маса близо до вратата и когато отваря уста да поръча 
нещо, в нея проблясват няколко златни зъба. 

- Очите му не ми харесват - измърморва Спърки. 

С изненада забелязваш, че апфът се е покачил върху масата и с неприязън 
се е вторачил в непознатия. Мъжът го забелязва и отвръща на погледа му с 
неприкрит интерес. 

- По-добре се скрий - отбелязваш. - Току-виж, почнал да ме разпитва за 
теб. 

Скачаш на крака, когато пред вратата се чува някаква врява, последвана от 
изцвилването на коня ти. Изскачаш навън и неволно се разсмиваш, когато 


откриваш причината за уплахата на животното: малка маймунка, облечена 
в шарени дрехи и странно подобна на човека в кръчмата. Животинчето се 
вторачва в теб за няколко мига, сетне скача на рамото на господаря си и ти 
се изплезва. Мъжът с шапката се ухилва неприятно насреща ти, 
проблясвайки със златните си зъби, и с бърза крачка се отдалечава по 
улицата. Чудно, не остана в кръчмата дори минута. 

Свиваш рамене и се връщаш обратно с неясни лоши предчувствия. Торбата 
ти за щастие е там. Спърки обаче го няма. 

Мини на 140. 


27. 


Стреснато подскачаш на седлото, когато конят се препъва и залитва под 
теб. За щастие пътят е равен и животното светкавично се връща към 
нормалния си ход. 

- Това не означаваше ли, че трябва да спрем? - прокашля се Спърки. 

Ако решиш да осветиш пътя с помощта на Магията на вечното 
сияние, мини на 130. 

Ако приложиш Магията на всевиждащото око, прехвърли се на 87. 
Ако просто продължиш, иди на 63. 

Ако решиш все пак да спреш, очаква те 141. 


28. 


С усилие на волята вкарваш съпротивляващите се образи в канала на 
желаната от теб посока. За съжаление при подобни ситуации на избор 
пророческото зрение не върши почти никаква работа, защото не може да се 
справи с многобройните възможни варианти на бъдещето. Миг преди да 
изгубиш контрол и действието на магията да премине, успяваш да видиш 
няколко облечени в брони скелета, които препускат право към тед. 
Странна работа. Връщаш се към действителността и пътят си идва на 
мястото. Мини на 77. 


29. 


Решаваш да предизвикаш атаката им с няколко лъжливи движения и 
веднага съжаляваш за това. Акробатите са по-пъргави, отколкото си 
очаквал, ав ударите им, изглежда, е вложена доста сила. 

Умението на първия акробат е 8, а Издръжливостта - 10. 

Вторият има Умение 7 и Издръжливост 12. 

Ако ги победиш, мини на 144. 

Ако загубиш схватката, очаква те 11. 


30. 


Със сложна маневра блъсваш втория акробат в първия и се заемаш с най- 
опасния си противник. Оказва се не чак толкова трудно да извиеш ръката 
муи да го приспиш с лек удар в сънната артерия. В края на краищата това 
са просто двама изключително яки акробати и най-силният мъж на света. 
По време на схватката собственикът със златния зъб очевидно е предпочел 
да се премести на някое по-безопасно място. Остава ти единствено да си 
тръгнеш. 

Мини на 36. 


31. 


Капитанът на кораба горещо ти благодари за навременната и решаваща 
помощ и докато част от хората му отново се захващат за греблата, ти и 
останалите се заемате да изчистите палубата от останките на немъртвите. 
Когато привършвате, уморено се протягаш и поглеждаш към небето. 
Звездите показват, че вече е след полунощ. 

- Знаех си, че това не са само празни приказки - измърморва Спърки, все 
още в шок. - Кой знае какво още има да става, преди да стигнем Езерния 
град. 

- Не ме интересува - отвръщаш и със замах изтегляш торбата си изпод 
апфа, за да я използваш за възглавница. - Аз заспивам. 

Мини нл 149. 


32. 


Извикваш на моряците да се отдръпнат от пътя на речните хора и те не 
чакат втора покана. Бързо произнасяш заклинанието и замахваш с все сила 
към напиращите не-мъртви, като се опитваш да насочиш пламъците така, 
че да не засегнат палубата. За няколко мига огънят изпепелява речните 
хора със зловещо съскаме и над обжарената лодка остават само зловонни 
облаци изпарения. 

Продължаваш на 31. 


33. 


След кратък оглед откриваш една колиба, която изглежда по-стабилна от 
останалите сламени постройки. Покривът й се оказва достатъчно здрав, за 
да те издържи, и ти решаваш да изчакаш разбойниците там, където няма да 
те забележат при идването си. Лягаш по корем върху сламата и търпеливо 
зачакваш, като с половин уста отвръщаш на нервните въпроси на Спърки. 
Слънцето бавно изминава останалата част от пътя си в небето, поколебава 


се за малко на ръба на хоризонта и се изсулва от другата му страна. Апфът 
замръзва с опашка, вдигната като въпросителен знак, и след малко казва: 

- Чувам конски копита. 

- По-добре иди при нашия кон - посъветваш го. - Близо до мен няма да си в 
безопасност. 

След минута Драк и разбойниците му навлизат между къщите на селото. 
Неволно потръпваш, въпреки че си очаквал нещо подобно. И конете, и 
ездачите представляват гротескни скелети, движени от силата на 
Призрачния вятър. В костеливите си ръце разбойниците стискат запалени 
факли и древни оръжия, покрити с червена като кръв ръжда. Преброяваш 
петима. 

Поемаш си дълбоко въздух и бавно го изпускаш, за да се съсредоточиш. 
Време е за атака. 

Избери една от следните Могъщи магии и премини на съответния епизод: 
Магията на дивия огън - на 93. 

Магията на отвъдната нощ - на 162. 

Магията на смъртния мраз - на 7. 

Магията на поразяващата ръка - на 66. 

Магията на всепомитащия вятър - на 134. 


34. 


Изпращаш няколко от искрящите кълба магическа сила и успяваш да 
улучиш трима от скелетите-ездачи, които се пръсват на парчета при досега 
си с унищожителната магия. 

Обръщаш се точно навреме, за да поразиш и останалите двама, и когато 
всичко свършва, от немъртвите ти противници не е останала и следа. 
Мини на 13. 


35. 


Площадът, на който е разположен панаирът, гъмжи от веселящи се хора, 
които не горят от желание да ти правят път. Едва след четвърт час 
обикаляне се натъкваш на това, което търсиш. На входа на голямата 
яркочервена шатра пред теб се вее голямо бяло платнище, на което с 
разкривени букви е написано: 


Изумителното представление на Парсо Звероукротителя! Невиждани 
животни, акробати и най-силният мъж на света! Вход - само една 
жълтица! 


- Вече започна, но още не е късно! - вика младежът на входа. - Елате и 
вижте най-новите ни животни! 

- Дръж се, Спърки! - промърморваш, докато завързваш коня си и се 
отправяш към входа. - Ида! 

След като пазачът на входа опитва със зъби качеството на жълтицата ти, 
платнището се повдига и те пропуска в изумителния свят на Парсо 
Звероукротителя. Мини на 114. 


36. 


Няколко минути по-гьсно, вече на безопасно разстояние от салмодилския 
панаир, позволяваш на коня си да забави ход. 

Спърк се е покачил на рамото ти и замислено се е вторачил в улицата. 

- Какво има? - не се сдържаш. 

- Бях невнимателен - отвръща той сериозно. - Съжалявам. 

- Е, какво толкова! Нали се измъкнахме! 

- Отдавна не съм се чувствал така - измърморва Спърки и ти неволно 
потръпваш, защото „отдавна" за него наистина е много време. - Бях 
забравил, че хората ни мислят за животни. 

Яздиш мълчаливо известно време, после тихо казваш: 

- Не всички, Спърклънд. 

Той кимва и бавно се обръща. Преди да се смъкне в торбата си, като че ли 
чуваш едно неохотно „Благодаря”. 

Тръсваш глава, за да прогониш обзелите те невесели мисли, и се оглеждаш. 
Трябва да откриеш пристана на корабите, които поемат нагоре по реката. 
Продължи на 118. 


37. 


За няколко мига на лицето му не остава и следа от ужасната рана. Той 
отстъпва назад с вик на изумление, като опипва кожата си с ръце, а 
останалите селяни се разшумяват. 

- Видяхте ли? - извикваш. - Заедно можем всичко! 

С шепот: „Вълшебник! Вълшебник!" хората се скупчват около теб. 

- Слушайте сега - обявяваш. - Няма нищо страшно. Тези хора са мъртви, но 
могат да бъдат убити отново, при това по-лесно от врагове от плът и кръв. 
Намерете си по една по-тежка тояга и ме чакайте тук преди залез-слънце. 
Селяните се разотиват с войнствено мърморене и с това подготовката за 
предстоящата битка приключва. Разполагаш с десетима помощници. 
Продължаваш на 85. 


38. 


Набързо призованата магия докарва малък дъждовен облак над главите ви 
и по даден от теб знак от него заръмява лек дъждец. Селяните се 
разшумяват радостно и по вдигнатите им към едрите капки лица прочиташ 
изумление и уважение към изкуството ти. 

- Май ги впечатли - отбелязва Спърки от рамото ти. 

Кимваш. Посред сухото лято, което убива посевите, повелителят на дъжда 
наистина се радва на голям респект. Част от жителите на селото все пак се 
разотиват, като хвърлят погледи през рамо, но останалите се скупчват 
около тед. 

- Слушайте сега - обявяваш. - Няма нищо страшно. Тези хора са мъртви, но 
могат да бъдат убити отново, при това по-лесно от врагове от плът и кръв. 
Намерете си по една по-тежка тояга и ме чакайте тук преди залез-слънце. 
Селяните се разотиват с войнствено,мърморене и с това подготовката за 
предстоящата битка приключва. Разполагаш с шестима помощници. 
Продължаваш на 85. 


39. 


Поемаш си дълбоко въздух и с каменна физиономия се устремяваш право 
към сцената, като разблъскваш тълпата с лакти. Изненадата е на твоя 
страна и когато с един скок се озоваваш на издигнатата платформа, Парсо 
е твърде стреснат, за да реагира. Изтръгваш клетката от ръцете му и се 
обръщаш с лице към останалите актьори от представлението, които като че 
ли вече са успели да се поокопитят. Едва сега поглеждаш от тази гледна 
точка, но като противници те всъщност никак не са за подценяване. 
Четиримата яки акробати и най-силният мъж на света те обграждат с 
физиономии, които не предвещават нищо добро. Публиката, която 
вероятно смята всичко това за някакъв особено остроумен номер, започва 
бурно да ги освирква и да крещи: „Не е честно!" 

- Иаз мисля така - промърморваш, но нищо не може да се направи. 

Как смяташ да се справиш с противниците си? 

С голи ръце - на 88. С меча си - на 131. 


40. 


Главата ти клюмва. Спърк ще ти липсва, но мисията ти е по-важна. Не 
можеш да си позволиш да изгубиш и минута в някакво безнадеждно 
търсене. 

Пристъпът те сварва неподготвен. Изведнъж те обзема такава слабост, че 
се свличаш от седлото и се просваш на улицата. Помътнялото ти съзнание 
немощно отбелязва, че минувачите те заобикалят отдалеч, като мърморят 
нещо за сутрешното пиене. 


- Не съм очаквал това от теб, младши! - прогърмява гласът на баща ти. 
Вдигаш поглед и виждаш привидението на покойния вълшебник. Бялата 
му коса свети с ослепителен блясък, а очите му са студени и пронизващи. 
Осъзнаваш, че необикновената плътност на призрака е в пряка връзка с 
внезапно обзелата те слабост. Той черпи мощ от Магическата ти сила! 

- Татко... - промълвяваш слабо. 

- Никога не изоставяй старите си приятели - казва Есталион сурово. - 
Всяко предателство отнема част от силата на магията в този свят,- а 
предателството към спътник и учител е възможно най-черното. 

Силата на погледа му става нетърпима и ти изгубваш съзнание за няколко 
мига. Когато се свестяваш, от привидението няма и следа, а конят ти 
разтревожено те ближе по лицето, като вероятно се чуди дали не си умрял. 
Засрамен, се качваш на него и си поемаш дълбоко въздух, за да проясниш 
ума си. Трябва да откриеш Спърки. Отнеми три от точките си Магическа 
сила и мини на 169. 


41. 


- Не можем да се забъркваме в това - казваш убедително. - Ще се забавим, 
аи не знам какво точно идва в това село. 

Вместо отговор Спърклънд се прокашля и посочва с опашка зад гърба ти. 
Обръщаш се и виждаш едно ядосано привидение, увиснало във въздуха 
точно зад теб. 

- Ъ-ъ, здравей, татко! - измърморваш. 

- Помислите ти са недостойни! - отвръща сурово Есталион. - Истинският 
вълшебник никога не отказва помощ на слабите, изпаднали в беда! 
Заглеждаш го: висок, добре сложен старец с открито лице и дълга бяла 
коса, който се полюшва във въздуха, сякаш е от пара. Каква ли сила 
дълбоко в себе си крие този дух? 

- Разбирам - отвръщаш, като свеждаш поглед с искрена вина. - Ще отида в 
селото. 

Когато вдигаш глава, Есталион е изчезнал. 

Мини на 111. 


42. 


Корабът на търговеца прилича повече на някакъв затрупан със стока 
плаващ склад, отколкото на плавателен съд. Намираш си някакво местенце 
между два сандъка, сядаш върху раницата си и заговаряш Спърки, който 
тъкмо се е измъкнал оттам: 

- Колко време има до Езерния град? 

Той оглежда кораба с нескрито отвращение и едва след това отговаря: 


- С тази каруца ще ни трябват поне два дни, освен ако не пътуваме и през 
нощта. Ако го сторим, утре по това време би трябвало да стигнем езерото. 

- Аха - отвръщаш, колкото да кажеш нещо. 

Гледаш известно време мускулестите, голи до кръста гребци, които 
оттласкват кораба от плиткото дъно край бреговете с дълги пръти. Когато 
излизате в по-свободни води, те ловко прикрепят големите дървени весла 
по местата им и с тиха ритмична песен ви понасят нагоре по течението на 
могъщата Тайра. Затваряш очи и задрямваш. Мини на 138. 


43. 


Скелетите-ездачи, изглежда, вземат същото решение, защото конете им ги 
понасят право към теб с дълги скокове. Оръжията заплашително свистят в 
ръцете им, а черният дим от факлите скрива лятното небе. 

Петимата разбойници те обграждат и ти изругаваш, когато осъзнаваш 
неблагоприятните условия на боя: не можеш едновременно да атакуваш и 
да пазиш гърба си. 

Ако владееш Магията на еленовия скок и искаш да я използваш, за да 
заемеш по-добра позиция, мини на 153. 

Ако искаш да използваш Магията на свободния полет със същата цел, 
прехвърли се на 82. 

В противен случай ти остава да атакуваш, надявайки се да засегнеш 
колкото можеш повече от противниците си: С Магията на дивия огън - 
на 24. С Магията на отвъдната нощ - на 173. С Магията на смъртния 
мраз - на 161. С Магията на поразяващата ръка - на 34. С Магията на 
всепомитащия вятър - на 154. 


44. 


Откриваш старейшините на селото - трима древни, сбръчкани и посивели 
като стар пергамент мъже - в една от колибите близо до центъра на селото. 
Поздравяваш учтиво и се представяш като вълшебник, който е допгьл да 
им помогне срещу разбойниците на Драк. 

- Благодарим, странниче - отвръща единият от старейшините толкова тихо, 
че едва го чуваш. - Имаме нужда от помощ. Половината село изгоря. 

- Да, видях - кимваш, припомняйки си овъглените сламени колиби, в някои 
от които имаше почернели трупове. 

- Ама огън не го гори Драк - изхриптява един от другите двама. 

- Тъй е - подкрепя го последният, старците млъкват и те поглеждат с 
черните си очи, подобни на ями във времето. 

Не успяваш да измислиш какво да отвърнеш, кимваш за сбогом и излизаш 
от колибата. Мини на 16. 


45. 


- Размислих - обявяваш. - Ще ти дам две жълтици! 

Парсо се изкикотва за радост на тълпата, която вероятно смята цялата 
история за някакъв особено остроумен номер, и важно казва: 

- Само магия може да ме накара да сключа толкова неизгодна сделка, 
млади човече! 

С неприязън се вторачваш в дъртия мошеник, който победоносно надига 
манерката си. Думите му ти подсказват няколко идеи. 

Ако владееш Магията на тайнствената отрова, можеш да преминеш 
на 5. 

Ако владееш Магията на дъждовния облак, продължи на 119. 

Ако владееш Магията на дивия огън, очаква те 167. 

Ако владееш Магията на всепомитащия вятър, иди на 89. 

Ако владееш Магията на смъртния мраз, обърни на 75. 

Ако не виждаш смисъл в използването на тези магии или не можеш да се 
похвалиш с владеенето на нито една от тях, остава ти единствено да 
платиш предложената от Парсо цена от десет жълтици - на 96. 


46. 


Речните хора продължават да излизат от реката, сякаш водата се превръща 
в разложени човешки тела, и вече са изпълнили палубата на кораба. 
Очаква те трудна схватка! Противниците ти са шестима речни хора с 
Умение 6 и Издръжливост в и един с Умение 8 и Издръжливост 9. 

Ако победиш, мини на 124. 

Ако загубиш схватката, прехвърли се на 15. 


47. 


Рисковано решение. Драк разполага с огромна сила и могъщо оръжие, аи 
бързината му не е за подценяване. Освен това не е никак лесно да отнемеш 
живота на някой, който го е загубил още преди пет века... 

Ако владееш Магията на тъмната страна и искаш да я приложиш, 
мини на 59. 

Ако искаш да опиташ Магията на непреодолимата защита, мини на 
106. 

Ако предпочиташ Магията на огледалния удар, прехвърли се на 55. 
Ако не владееш или не искаш да приложиш никоя от тези магии, 
остават ти единствено мечът и собствените ти сили - на 105. 


48. 


Не е никак трудно да направиш така, че кожата ти да изглежда по-тъмна, 
дрехите - по-шарени, а зъбите - по-златни. В новия си вид доближаваш 
един от пазачите на шатри и със задоволство отбелязваш промяната в 
отношението към теб. 

- Кво търсиш, братче? 

- Животни - отговаряш, като имитираш заваления говор на панаирджията. - 
Некви чуждоземски гадини. 

- Ей там, в шатрата на Парсо - посочва събеседникът ти. Кимваш и го 
оставяш да описва с крясъци достойнствата на някаква брадата жена. Ако 
си бил на пристанището, мини на 115. Ако си дошъл направо тук, 
очаква те 121. 


49. 


Надигаш се от пътя с гримаса на болка. За щастие ти се размина без нищо 
счупено. 

- Мътните го взели! - изръмжава побеснелият апф. - Ще ме убиеш някъде! 

- Извинявай - казваш примирено и се заемаш да огледаш коня 

Съдбата е твърдо на твоя страна. След такова падане малко коне биха 
останали с четири здрави крака, но твоят е един от тях. Повеждаш го 
встрани от пътя, спъваш го и с въздишка се отпускаш на земята. 

- Няма ли да запалим огън? - осведомява се Спърки. 

- Топло е - казваш сънливо. - Пък и ме мързи. 

- Тогава ще остана на пост - заявява апфът с героизъм. Свиваш рамене, 
прозяваш се и заспиваш. Прехвърли се на 2. 


50. 


- Та значи - подхваща Спърки, отново застанал върху рамото ти - всъщност 
имаме две възможности. Едната, както правилно отбеляза, е да яздим две 
денонощия на североизток, докато ни призлее от тръскането на това 
добиче и гледката на прашния път. Тази, за която не си се сетил, е да 
поемем на югоизток, към Салмодил, да яздим два пъти по-малко, да се 
отървем от добичето на прилична цена и да вземем лодка нагоре по 
живописната и приятна за пътуване Тайра. 

Апфът очевидно е прекарал повече време от теб над картите в 
библиотеката на имението. 

- Така май закъсняваме с един ден - отбелязваш със съмнение. 

- Според мен след вчерашните ужасии вече не бързаме чак толкова - 
контрира Спърки. 

Замисляш се, като оставяш коня да забави ход. 


Ако решиш да продължиш на североизток, направо към Езерния град, 
мини на 172. 

Ако предпочиташ пътуването по реката, можеш да поемеш на 
югоизток, към Салмодил - на 142. 

Ако владееш Магията на пророческото зрение и искаш да се опиташ 
да видиш какво ви очаква по пътя, иди на 176. 


51. 


Рисковано изчакваш, събирайки силата си, и когато Драк е едва на няколко 
крачки от теб, с крясък разтваряш ръце. Между тях с оглушителен рев се 
излива въздушната стихия и подхваща съпротивляващия се ездач-скелет. 
За твое смайване предводителят на разбойниците дори успява да се 
пребори с вятъра за един дълъг миг, силно приведен напред, сетне мощта 
на магията надделява и Драк (както впрочем и половината колиби на 
селото откъм неговата страна) за миг изчезва от поглед. 

Мини на 58. 


52. 


Вторият ден от пътуването преминава в безкрайна езда през неизменно 
менящия се пейзаж: от ниските ожурени хълмове близо до Айвар през 
простиращото се на изток до хоризонта тревно море, докато накрая 
навлизате в плодородната долина на великата Тайра. Конят е особено 
щастлив от последното и когато започва да се смрачава, го оставяш на воля 
да пасе зелената трева. 

- Ако тръгнем по-раничко, още преди обед ще бъдем в Езерния град - 
пресмята Спърк, навигаторът на екипа. - Предстои ни само да пресечем 
западния ръкав на Тайра където вуйчо ти е построил някакъв мост, и ще 
достигнем бреговете на езерото. Там ще видиш Западната порта, през 
която се влиза в града - забележително съоръжение е... Слушаш го с 
половин ухо и не усещаш кога си заспал. Прехвърли се на 110. 


53. 


Потупваш с благодарност верния си кон и го пускаш на свобода, като се 
надяваш да попадне в добри ръце. 

Сетне, без да обръщаш внимание на ужасените погледи на търговците, 
нагазваш в реката и уверено се отправя плуване към средата й, като в 
движение мълвиш заклинанието, необходимо за използване на Подводното 
дихание. След известно време решаваш, че вече е време да се скриеш, за да 


не те сполети съдбата на нещастния куриер, и водите се затварят над 
главата ти. 

Задачата ти се оказва по-трудна, отколкото изглежда на пръв поглед 
(трябва например да внимаваш да не удавиш Спърки), но след четвърт час 
се изкатерваш по отсрещния бряг с приятното чувство, че си измамил 
лудия страж. След като свестяваш подгизналия апф, отново ставаш на 
крака и поемаш към Езерния град, който вече се вижда в далечината. 
Мини на 54. 


54. 


Импозантната арка на Западната порта на Езерния град се извисява над 
главата ти и меко прелива в увенчани с бойници крепостни стени, които 
обрамчват моста към сърцето на града. Далеч на юг, вдясно от себе си, 
виждаш ширналите се докове на рибарския квартал, а отвъд него - 
голямата стена, която прегражда града от останалата част от езерото. 

- Стигнахме - обажда се Спърки, като изказва по най-кратък начин общата 
ви мисъл. 

Изсумтяваш утвърдително и преминаваш под арката. 

Продължаваш на 177. 


55. 


Светкавично произнасяш заклинанието, когато Драк е едва на няколко 
крачки от теб и вече се подготвя за удар. 

Острието на брадвата му изсвистява към главата ти и... действието на 
магията го изхвърля от коня-скелет. 

Предводителят на немъртвите бързо скача на крака и отново вдига 
оръжието си, но освободеното от контрола му животно се свлича в прахта, 
превръщайки се в безполезна купчина кости. 

Изтегляш меча си. Ще трябва да разчиташ на воинските си умения. 

Мини на 105, като извадиш 10 от точките Издръжливост на Драк. 


56. 


Какво по-точно възнамеряваш да направиш? 

Ще се биеш с началника на стражата, за да ти позволи да минеш по 
моста - на 109. Ще опиташ да минеш по някакъв начин, без да се биеш 
с него - на 157. 


57. 


Потупваш с благодарност верния си кон и го пускаш на свобода. Надяваш 
се да попадне в добри ръце. 

Сетне, без да обръщаш внимание на смаяните погледи на търговците, 
просто нарамваш торбата си и правиш заклинанието, което те издига във 
въздуха. Стрелваш се над моста, като за ужас на Спърки правиш опасни 
лупинги във въздуха, и прелиташ над зяпналия страж, който стои по 
средата на моста с дълга пика в ръце в очакване някой пътник да се излъже 
да мине. Минута по-късно меко кацаш от другата страна на моста. 

Отиваш на 54. 


58. 


Час “по-късно селяните устройват скромно “тържество “според 
възможностите си, на което ти и Спърки сте почетни гости - макар 
причината за почестите към апфа да не ти става особено ясна: 
Приготвените ястия са далеч от това, което разглезен младеж като теб би 
могъл да си представи - но пък и също толкова далеч от сухата храна, 
която дъвчеш от известно време насам. 

Когато се убеждаваш, че след вечерята няма да има танци (ако в селото 
изобщо има някакви девойки, те явно не ценят изкуството на танца или пък 
са прекалено срамежливи) пожелаваш „лека нощ" на всички и се отгегляш 
в посочената ти колиба. Спърки остава при старейшините, които мъдро 
кимат с глави и надали разбират и половината от заплетените от виното 
лъжи, с които ги омайва. Мини на 104. 


59. 


Използването на тази магия винаги е опасно, защото Тъмната страна 
отнема контрола ти върху разума. Губиш 10 точки Издръжливост и ако те 
са били последните, това е краят на приключението. Ако все още си жив, 
продължаваш на 81. 


60. 


Въпреки че е началник на охраняващия моста гарнизон, противникът ти 
всъщност не е кой знае какво. Успяваш да го обезоръжиш и с ловко 
премятане, в което мечът ти по-скоро ти пречи, прехвърляш стража през 
перилата на моста право в реката. 

С това пътят ти е открит. Вземаш си коня от благодарния търговец и 
повеждаш тълпата пътници по моста. Мини на 107. 


61. 


С усилие на волята вкарваш съпротивляващите се образи в канала на 
желаната от теб посока. За съжаление при подобни ситуации на избор 
пророческото зрение не върши почти никаква работа, защото не може да се 
справи с многобройните възможни варианти на бъдещето. Успяваш да 
видиш широкото, могъщо течение на реката (което, честно казано, не е кой 
знае какво постижение), а миг преди да изгубиш контрол и действието на 
магията да премине, зърваш тревожно видение: Спърк, който отчаяно 
блъска с предните си лапи по решетките на някаква клетка за животни. 
Странна работа. Връщаш се към действителността и пътят си идва на 
мястото. Мини на 77. 


62. 


Произнасяш заклинанието и докосваш ключалката на клетката, която 
услужливо изщраква. Шарената птица с крясъци излита навън, а ти 
протягаш ръка. Без да каже дума (нещо, изключително нетипично за него), 
апфът с два скока се покачва по нея и се скрива в джоба на торбата. За 
щастие никой не те е забелязал. Измъкваш се обратно по същия начин, по 
който влезе, и с това операцията по спасяването на Спърки приключва. 
Мини на 36. 


63. 


Упорството ти дава резултат едва четвърт час по-късно. Конят се спъва 
отново в мрака и този път те изхвърля от седлото. Извикваш стреснато и се 
тръсваш с все сила на прашния път. 

Посочи едно число от таблицата и си отбележи загубата на съответния 
брой точки Издръжливост. После премини на 49. 


64. 


- Здрасти! - казваш войнствено. - Смятам да си го взема обратно. По-добре 
не се обаждай, защото иначе ще те издам на стражите. 

Ако си разчитал на някакво уважение пред закона от негова страна, 
оставаш дълбоко разочарован. Без да помръдне от изхода, Парсо 
пронизително изсвирва с уста и няколко мига по-късно в малкото 
помещение се намъкват още трима души: двама здравеняци с кожени 
елечета и вид на акробати и един огромен, космат шкембелия, който 
вероятно е най-силният мъж на света от рекламата върху платнището на 
главния вход. 

- Тоя краде - казва нагло собственикът на шатрата и те посочва с пръст. 


Няма смисъл да се опитваш да убеждаваш и тях. Умението на първия 
акробат е 8, а Издръжливостта - 10. Вторият има Умение 7 и Издръжливост 
12, а третият ти противник има Умение 12 и Издръжливост 6. 

Ако ги победиш, мини на 30. Ако загубиш схватката, очаква те 98. 


65. 


Произнасяш заклинанието и издигаш невидимата стена на магията насред 
палубата, между напиращите немъртви и екипажа на кораба. Речните хора 
спират пред нея, но не се отдръпват. Упорството им на създания, лишени 
от разум, ги тласка в нови и нови опити да преминат стената и скоро 
разбираш, че тази магия няма да свърши работа. С въздишка прекратяваш 
действието й, като трескаво разсъждаваш какво друго би могъл да сториш. 
Върни се на 86 за нов избор! 


60. 


Изправяш се върху покрива, като правиш магията в движение, и замахваш 
към прииждащите живи скелети. Съсредоточил си цялата си сила в един- 
единствен мощен удар и когато свистящото магическо кълбо избухва, 
затваряш очи пред ослепителния му блясък. След няколко мига ги отваряш 
отново и виждаш, че от разбойниците са останали само пет купчини 
овъглени до пепел кости. Мини на 13. 


67. 


- Няма да стане - казваш на човека и смушкваш коня си. 

Той изругава и хуква в посоката, от която си дошъл. Едва миг по-кьсно 
разбираш защо е било цялото бързане: с викове: „Крадец! Крадец!" откьм 
тържището се задава малка тълпа. Не оставаш да видиш дали ще го хванат 
и какво ще е справедливото му възмездие и продължават към тържището. 
Няколко минути по-гьсно, след ожесточен пазарлък, получаваш едва пет 
жълтици за коня си и с проклятия се отправяш към пристана. 

- Какво става бе? - осведомява се Спърки, надниквайки над рамото ти. 

- Продадох коня - отвръщаш лаконично. - След малко отплаваме. 

Мини ка 166. 


68. 


- Какво искате от мен? - обръщаш се към водача на селяните 

- Не можем сами да се справим с тях - отвръща той тъжно. - Вече избиха 
половината от селото. Ако случайно си магьосник или воин, не 
подминавай молбата ни. Небесата ще те възнаградят, щом ние не можем. 
Селяните тежко се надигат от местата си и се отправят обратно в посоката, 
от която са дошли. 

- Селото е отвъд хребета - казва водачът вместо сбогом, сетне се обръща и 
поема след останалите. 

След минута маранята ги поглъща без следа. 

Продължаваш на 125. 


69. 


Без изобщо да се колебаеш, продължаваш да използваш желязната пръчка, 
с която разби ключалката, като този път я насочваш към главата на дъртия 
мошеник. Парсо тихомълком се свлича в несвяст и ти се прокрадваш 
обратно навън, без никой друг да те забележи. 

Мини на 36. 


70. 


От неясните, но определено неприятни сънища те изтръгва някакво 
повтарящо се движение. Замаяно отваряш очи и установяваш, че Спърки те 
дърпа, за ръкава с крайно ужасен вид. 

- Виж там! - изпищява апфът, щом измърморваш, че вече си буден. 
Обръщаш се в указаната посока и кръвта ти изстива. През борда на кораба 
безшумно се прехвърлят поне дузина представители на речния народ. 
Продължаваш на 86. 


7. 


- Нека си помогнем взаимно! - добавяш така, че всички да те чуят. 

- Няма смисъл - обажда се кисело Спърки откъм рамото ти. - Това са 
селяни, не бойци. 

Така си е. Не можеш да искаш смелост от хора, които са твърде заети да си 
изкарват хляба. Пускаш жителите на селото да се разотидат, а Драк и 
разбойниците му остават само за теб. 

Мини на 164. 


72. 


Произнасяш заклинанието и описваш знака на магията с ръка. Подготвен 
по този начин, не се опасяваш от евентуалното продължаване на битката 
във водата. Противниците ти са трима речни хора с Умение 6 и 
Издръжливост 9 и един с Умение 8 и Издръжливост 7. 

Ако победиш, мини на 135. 

Ако загубиш схватката, прехвърли се на 148. 


73. 


Посочи едно число от таблицата! 
Ако е по-голямо или равно на пет, мини на 70. 
Ако е по-малко от пет, очаква те 12. 


74. 


Изтегляш меча си и извикваш, за да вдъхнеш кураж на останалите хора на 
кораба. Надявш се, че Спърки е проявил характерното си благоразумие и 
се е скрил някъде, за да не пострада в бъркотията. Поемаш си въздух и 
пристъпваш към напиращите немъртви. 

Добре би било да използваш Магията на подводното дихание,.ако я 
владееш - на 72. В противен случай премини на 46. 


75. 


Произнасяш заклинанието и вдигаш ръце, изпращайки могъщата магия 
право към купола на шатрата. Платнището за миг се превръща във 
фантастичен таван от лед и над главите на смаяната тълпа увисват ефектни 
шушулки. 

Стоиш с разперени ръце и сурово изражение и скоро всички погледи се 
обръщат към тед. 

- Аз наистина съм магьосник - обявяваш така, че да те чуят и тълпата, и 
акробатите. - А сега ще взема този апф. 

Изглежда, никой няма нищо против. Най-силният мъж на света услужливо 
ти подава ключа от клетката и Спърки с два скока се озовава в джоба на 
торбата ти. Скачаш от платформата и тълпата почтително се разделя, за да 
улесни преминаването ти. 

Излизаш навън - на 36. 


70. 


„Веселият слепец" се оказва приятно тихо място с учудващо разнообразна 
кухня. За една жълтица получаваш повече неща, отколкото можеш да 
изядеш, и лакомо се заемаш с храната. Въпреки че в кръчмата има само 
трима посетители, Спърк отказва да излезе от торбата ти, така че 
незабелязано мушваш вътре парче хляб и една по-големичка пъстърва. 
Продължи на 26. 


71. 


- Е? - казва търпеливо апфът. 

Решаваш да му спестиш виденията си: 

- Нищо особено. 

- Какво решаваш? 

На североизток към Езерния град - на 172. 
На югоизток към Салмодил - на 142. 


78. 


Отдалечаваш се от стражевата лодка и в самия край на пристана виждаш 
малък очукан плавателен съд с неописуемо безразсъден вид. Доближаваш 
го с интерес и на палубата изскача някакъв младеж с шарена кърпа на 
главата и огромна златна обица: 

- Кво става, приятел? 

- Тоя е престъпник - убедено прошепва Спърки в ухото ти. 

- Търся превоз нагоре по реката - отвръщаш на човека, без да обръщаш 
внимание на спътника си. - Колко ще ми вземеш до Езерния град? 

- Че нищо няма да ти взема? - извиква весело капитанът. - Когато стигнем 
езерото, аз вече ще бъда най-богатият човек в Алкирия! Качвай се и 


тръгваме! 
Ентусиазмът му е заразителен. 
- Безплатно бе, Спъркли! - изръмжаваш в отговор на настоятелното 


мърморене на апфа. 

Веселият капитан дава заповед за отплаване на екипажа, който изглежда 
точно като него, а тихи намираш някакво местенце между два сандъка 
близо до кърмата. Сядаш върху раницата си и предпазливо подушваш 
въздуха. 

- Точно така - отбелязва Спърки, който навреме се е измъкнал изпод тед. - 
Естинорско глухарче. Бас държа, че целият кораб е натъпкан с корени. 

- Че това не ели?... 

- Адски е забранено - прекъсва те апфът. - Намираме се на кораб на 
контрабандисти! 


Гледаш известно време мускулестите, голи до кръста гребци, които 
оттласкват кораба от плиткото дъно край бреговете с дълги пръти. Когато 
излизате в по-свободни води, те ловко прикрепят големите дървени весла 
по местата им и с тиха ритмична песен ви понасят нагоре по течението на 
могъщата Тайра. 

- Много важно! - казваш накрая. - Нали ще ни закарат! 

Спърк изфучава и ти обръща гръб. Решаваш да не се сърдиш, притваряш 
очи и задрямваш. Мини на 138. 


79. 


За няколко мига от ужасната рана на лицето му остава само голям, 
неприятен на вид белег. Той отстъпва назад с вик на изумление, като 
опипва кожата си с ръце, и останалите селяни се разшумяват. 

- Видяхте ли? - извикваш. - Заедно можем всичко! Повечето от селяните не 
изглеждат напълно убедени, но някои пристъпват напред и около теб се 
образува малка групичка. 

- Слушайте сега - обявяваш. - Няма нищо страшно. Тези хора са мъртви, но 
могат да бъдат убити отново, при това по-лесно от врагове от плът и кръв. 
Намерете си по една по-тежка тояга и ме чакайте тук преди залез-слънце. 
Селяните се разотиват с войнствено мърморене и с това подготовката за 
предстоящата битка приключва. Разполагаш с шестима помощници. 
Продължаваш на 85. 


80. 


Ледената вълна достига Драк едва на няколко крачки от теб и спира коня 
му насред скока, като за миг го превръща в зловеща статуя. Предводителят 
на разбойниците все пак успява да замахне, преди магията да го надвие, но 
покритото със скреж острие на брадвата му спира на безопасно разстояние 
от врата ти. 

Пристъпваш към него и с все сила забиваш меча си в ледените кости. 
Скелетът-ездач се пръсва наоколо с оглушителен звън и с това битката 
вече наистина приключва. 

Мини на 58. 


81. 


Когато идваш в съзнание, виждаш, че си проснат на една страна, загиснал 
ръката с меча си. Присвиваш очи от внезапния прилив на болката. 

Успяваш да се изправиш и откриваш, че си паднал върху останките на 
Драк и коня му: купчина безполезни кости. Дясната ти ръка е изтръпнала, а 


острието на меча ти изглежда потъмняло от съприкосновението с 
прокълнатия ездач-скелет - а може би това е просто здрачът. 

Така или иначе, ти си победител. 

Мини на 58. 


82. 


Силата на магията те издига във въздуха и ти се озоваваш на покрива на 
най-близката колиба с няколко ловки движения, като се изплъзваш от 
смъртоносния кръг на ездачите. Сега инициативата е твоя и ти бързаш да 
се възползваш от положението със: 

Магията на дивия огън - на 93. 

Магията на отвъдната нощ - на 162. 

Магията на смъртния мраз - на 7. 

Магията на поразяващата ръка - на 66. 

Магията на всепомитащия вятър - на 134. 


83. 


- Бързо! - извикваш. - Разпръснете се! По двама на разбойник! 

Храбрите селяни, въоръжени с дълги тежки тояги, се нахвърлят срещу 
пришълците. За съжаление в последвалата бъркотия не можеш да 
използваш магиите си, за да не засегнеш хората. 

Противниците ви са петима, като двама селяни могат да се справят с всеки 
един от тях. Ако селяните не са достатъчно, скелетите-ездачи в повече 
остават за теб. Умението им е 7, а Издръжливостта - 10. 

Ако победата е ваша, мини на 25. 

Ако загубиш живота си, очаква те 127. 


84. 


Изборът ти не е особено удачен. Призовано от заклинанието, магическото 
зрение ти позволява да виждаш през всякакви прегради и дори отвъд 
хоризонта, но отрудените простодушни селяни не изглеждат особено 
впечатлени от този факт. Спираш да  изброяваш природните 
забележителности в радиус десет левги, които те си знаят и без теб, и се 
заглеждаш в гърбовете на местните жители. 

- Няма смисъл - обажда се кисело Спърки откъм рамото ти. - Това са 
селяни, не бойци. 

Така си е. Не можеш да искаш смелост от хора, които са твърде заети да си 
изкарват хляба. Оставяш жителите на селото да се разотидат, а Драк и 
разбойниците му остават само за теб. Мини на 164. 


85. 


Присядаш на земята в сянката на една от колибите и търпеливо зачакваш, 
като с половин уста отвръщаш на нервните въпроси на Спърки. Слънцето 
бавно изминава останалата част от пътя си в небето, поколебава се за 
малко на ръба на хоризонта и се изсулва от другата му страна. Апфът 
замръзва с опашка, вдигната като въпросителен знак, и след малко казва: 

- Чувам конски копита. 

- По-добре иди при нашия кон - посъветваш го. - Близо до мен няма да си в 
безопасност. 

Спърк се отдалечава с подскоци, а ти се обръщаш, за да посрещнеш Драки 
разбойниците му. 

Когато конете им навлизат между къщите на селото, неволно потръпваш, 
въпреки че си очаквал нещо подобно. И животните, и ездачите 
представляват гротескни скелети, движени от силата на Призрачния вятър. 
В костеливите си ръце разбойниците стискат запалени факли и древни 
оръжия, покрити с червена като кръв ръжда. Преброяваш петима. 

- Спрете! - казваш властно, като излизаш на пътя им и вдигаш ръце. - 
Върнете се обратно в смъртта, откъдето сте дошли! 

Конят на първия от ездачите се вдига на задните си крака. Ако имаше с 
какво, сигурно щеше да из цвили. Един по един разбойниците забавят ход 
и спират пред теб. Мини на 20. 


86. 


В мрака речните хора наистина изглеждат ужасно. Бледите лица на някои 
от тях са неимоверно подпухнали в резултат от удавянето, очите им са 
силно изпъкнали, а синкавите им езици са провиснали навън. Плътта на 
всички се намира в различна степен на разложение и вони ужасно, но 
меките им пръсти, изглежда, са надарени с огромна сила: един от речните, 
който все не успява да прескочи борда, накрая се отказва от идеята си и 
просто строшава дебелото дърво, сякаш е суха съчка. 

Трясъкът те изважда от унеса, в който неволно си изпаднал. Трябва да 
направиш нещо! 

Ако владееш някоя от следните магии и желаеш да я използваш, мини на 
съответния епизод: 

Магията на дивия огън - на 32. 

Магията на тъмната страна - на 92. 

Магията на смъртния мраз - на 123. 

Магията на поразяващата ръка - на 18. 

Магията на непреодолимата защита - на 65. Ако предпочиташ да се 
биеш с меч, можеш да го направиш на 74. 


87. 


С помощта на магията вече си в състояние да видиш всяка неравност на 
пътя на стотици крачки напред дори в сгъстяващия се мрак. Това обаче не 
облекчава особено задачата на нещастното ти ездитно животно - все пак 
конят носи теб, а не обратното. Продължаваш на 63. 


88. 


Решаваш да предизвикаш атаката им с няколко лъжливи движения и 
веднага съжаляваш за това. Акробатите са по-пъргави, отколкото си 
очаквал, а в ударите им, изглежда, е вложена доста сила, да не говорим за 
тези на най-силния мъж на света. 

Умението на първия акробат е 8, а Издръжливостта - 10. Вторият има 
Умение 7 и Издръжливост 12, третият - съответно 7 и 10, а четвъртият - 
Умение 6 и Издръжливост 10. Последният ти противник има Умение 12 и 
Издръжливост 6. Ако ги победиш, мини на 144. Ако загубиш схватката, 
очаква те 1. 


89. 


Произнасяш заклинанието и вдигаш ръце, изпращайки унищожителната 
въздушна стихия право към купола на шатрата. Платнището изчезва за 
миг, отнесено на огромно разстояние, и над главите на смаяната тълпа 
проблясва синьото небе. 

Стоиш с разперени ръце и сурово изражение и скоро всички погледи се 
обръщат гъм теб. 

- Аз наистина съм магьосник - обявяваш така, че да те чуят и тълпата, и 
акробатите. - А сега ще взема този апф. 

Изглежда, никой няма нищо против. Най-силният мъж на света услужливо 
ти подава ключа от клетката и Спърки с два скока се озовава в джоба на 
торбата ти. Скачаш от платформата и тълпата почтително се разделя, за да 
улесни преминаването ти. Излизаш навън - на 36. 


90. 


- По дяволите! - изкрещява с чувство веселият капитан на кораба, щом 
също забелязва стражата. - По дяволите, по дяволите, по дяволите! 
Екипажът захвърля греблата и започва да се вайка, на свой ред. Стражевата 
лодка бързо се приближава, а вашият кораб с всеки изминал миг изглежда 
все по-подозрителен. 

- Ей! - повикваш капитана. - Какво правите в такива случаи? 

- Откъде да знам? - извиква патетично младежът. - Това е първият ми удар! 
- По дяволите! - измърморваш. 

Ако владееш Магията на дневния здрач, можеш да преминеш на 146. 
С Магията на живата мъгла отиваш на 117. Ако нямаш нито една от 
двете, прехвърли се на 147. 


91. 


- Идваме да молим за помощ, странниче, затова няма да губя времето ти с 
любезности - казва сухо водачът им, висок съсухрен старец с мургава 
кожа. 

- Все пак седнете - посочваш земята до себе си. 

След като се разполагат в кръг, водачът на селяните отново заговаря: 

- Напаст ни сполетя. От седмица насам всеки ден по залез-слънце 
неизменно ни напада разбойническа банда. Не вземат нищо, само убиват и 
палят. Старейшините казват, че ги предвожда сам Драк, черната чума на 
кръстопътищата. 

- Не поискахте ли помощ от краля? 


- Кралят не може да ни помогне - отвръща мрачно селянинът. - Това не са 
днешни разбойници, странниче. Драк е вилнял по тези земи преди пет века 
и сега се е събудил отново. 

Присвиваш очи: 

- Чакай малко. Искаш да кажеш, че ви напада банда от отдавна мъртви 
разбойници? За пет века от тях би трябвало да са останали само костите! 
Селяните се разшумяват и неколцина от тях правят някакъв странен знак с 
ръка - вероятно някакво местно суеверие за защита. 

- Точно така е - казва тежко вождът. 

Ако не вярваш на селяните, мини на 99. 

Ако смяташ, че казват истината, прехвърли се на 68. 


92. 


Поемаш си въздух и извикваш на моряците да се отдръпнат колкото могат 
по-далеч от речните хора - нещо, за което не се налага да ги подканваш 
втори път. Сетне изтегляш меча си и произнасяш заклинанието, 
отключващо тъмната ти страна. 

Когато идваш на себе си, от немъртвите няма и следа - освен безразборно 
разхвърляните по палубата вонящи късове месо. 

Дясната ти ръка е изтръпнала от умора, мечът ти е потънал в някаква гадна 
белезникава течност, а хората от екипажа са се скупчили в другия край на 
кораба и те гледат с ужас. За своя изненада установяваш, че не си ранен. 

- Добре съм - изхъхряш, за да успокоиш спътниците си. - Няма страшно. 
Това е просто магия. Продължаваш на 31. 


93. 


Изправяш се върху покрива, като правиш магията в движение, и замахваш 
към прииждащите живи скелети. Могъщите огнени езици, които излитат 
от ръцете ти, потапят и хора, и коне в море от пламъци и когато след 
минута всичко утихва, от разбойниците са останали само пет купчини 
овъглени до пепел кости. Мини на 13. 


94. 


Немъртвите разбойници на Драк имат неоценимо преимущество в боя: 
липсата на страх от смъртта. Свистящото ръждиво острие на противника 
ти те поваля на земята и острите копита на коня му те довършват. Никога 
не подценявай мощта на черната магия. 


КРАЙ 


95. 


Неуморните лодкари се борят с течението цял ден, като се сменят на всеки 
час, и след залез-слънце с облекчение научаваш, че възнамеряват да 
продължат и през нощта. Приемаш с благодарност предложената ти вечеря 
от хляб и печена риба и докато дъвчеш храната, се заслушваш в разговора 
на лодкарите. Изглежда, става дума за някаква нова напаст, сполетяла 
Тайра. С неохота наостряш уши. 

- Наричат ги речния народ - говори един от най-старите мъже от екипажа, 
сбръчкан и изсушен от слънцето. - Това са всички удавници, които реката 
някога е отнасяла, като сега ги събужда за нов живот. Хората казват, че 
излизали от водата посреднощ и бродели по лодките и из човешките села 
по бреговете... 

За разлика от повечето слушатели, които приемат разказа с възклицания на 
недоверие, ти си склонен да повярваш на стареца. 

- Чу ли го? - казва ужасено Спърки половин час по-късно, когато се 
връщаш на мястото си и се приготвяш за сън. 

Кимваш в сгъстяващия се мрак: 

- Прилича на Призрачния вятър. Във всеки случай нищо не можем да 
направим. От тази лодка няма мърдане, освен ако не искаш да преплуваме 
до някое по-безопасно място. Гака или иначе, струва ми се малко вероятно 
някакви удавници да нападнат толкова голям плавателен съд като нашия. 
Спърки не изглежда особено убеден, но се свива на кълбо и затваря очи. 
Свиваш рамене, изтягаш се на палубата и скоро също потъваш в сън. 

Ако пътуваш на кораба на речната страна, мини на 8. 

Ако си с някакъв друг кораб, прехвърли се на 73. 


96. 


С един скок се озоваваш на платформата и с огромна неохота наброяваш 
на похитителя на Спърки десет жълтици. Ядно дръпваш клетката от ръцете 
му, скачаш долу и си. пробиваш път до изхода. С това операцията по 
спасяването приключва. 

Мини на 36. 


97. 


„Ръждивата котва" оправдава очакванията ти: опушен дървен таван, 
приятна миризма на дим и печена риба и доста посетители дори в този 
ранен час, събрани между носачите и моряците от пристанището. 

Срещу една жълтица получаваш повече храна, отколкото можеш да 
изядеш, и лакомо се нахвърляш върху нея. Спърк отказва да излезе от 


торбата ти, така че незабелязано мушваш вътре парче хляб и една по- 
големичка пъстърва. Продължи на 26. 


98. 


Трима противници, единият от които - най-силният мъж на света, май ти 
идват множко. С няколко сложни маневри успяваш да избегнеш атаките на 
акробатите... само за да се озовеш точно под подобния на ковашки чук 
пестник на мъжагата. 

Идваш на себе си в градската тъмница на Салмодил по обвинение в 
насилие, кражба и нарушаване на реда. Дори да успееш да се измъкнеш, 
вече ще бъде късно да продължиш пътуването си. 

КРАЙ 


99. 


- Не мога да повярвам на това, което казвате - поклащаш глава. 

Селяните понечват да се изправят, но тогава от торбата ти изскача Спърки 
с неописуемо сериозен вид. Забелязваш, че някои от хората правят същия 
знак като преди, когато апфът заговаря: 

- Може и да е вярно. Името на Драк ми е познато. - Той се обръща към 
събеседника ти: - Не е ли един, дето като малък бил заключен в горяща 
колиба? После си отмъщавал по същия начин на всички, докато сам не 
попаднал отново в пламъците. 

Селянинът кимва бавно, отърсвайки се от изумлението си при вида на 
говорещия плъх: 

- Вярно е. Името на убиеца му е забравено, но се помни, че Драк е бил 
изгорен жив. Затуй сега огън не го гори... 

- Призрачният вятър - изсумтява Спърк и те поглежда с очакване. 

Мини на 68. 


100. 


Вълната на страха едва не те удавя, когато огромният немъртъв 
предводител на разбойниците се спуска към теб. Дори само конят му 
изглежда способен да се справи с дузина воини, а широката брадва, 
свистяща в здрача, удвоява този брой. Липсата на очи у противника ти 
допълнително те изнервя: изключено е да прочетеш намеренията му по 
това безизразно лице. 

И все пак ти не си обикновен борец, а вълшебник. 

Магията на дивия огън можеш да приложиш на 129. 

Магията на отвъдната нощ - на 23. 


Можеш да опиташ Магията на смъртния мраз - на 80. 
Магията на поразяващата ръка - на 155. 

Или Магията на всепомитащия вятър - на 51. 

Ако все пак разчиташ повече на меча си, мини на 47. 


101. 


Яхваш коня си и без да обръщаш внимание на ужасените погледи на 
търговците, просто нарамваш торбата си и поемаш по моста. Преди да 
достигнеш средата му, правиш магията и половин минута по-късно учтиво 
поздравяваш лудия страж, който стои по средата на моста с дълга пика в 
ръце в очакване някой пътник да се излъже да мине. 

Пренебрегвайки устремната му атака, смушкваш коня си и безнаказано 
преминаваш покрай напразно свистящата пика. 

Пътят ти е открит. 

Отиваш на 107. 


102. 


Не биваше да подценяваш уменията на началника на гарнизона - 
професията му все пак изисква от него да е доста опасен противник, 
какъвто и да е умственият му багаж. Пиката се забива в стомаха ти и с 
мощно завъртане стражът те прехвърля над главата си право в реката. 
Търговците в другия край на моста отбелязват втората жертва на 
полуделия войник. КРАЙ 


103. 


Чакането се проточва и тълпата до моста постепенно набъбва. Убиваш 
времето, като незабелязано разглеждаш хората около себе си: амбулантни 
търговци, обрулени мъже с вид на строителни предприемачи, богаташи, 
бедни скитници и... 

- Джебчия! - изпищява Спърки. 

Плъзваш ръка към пояса си, където обикновено стои кесията ти. Сега я 
няма там. Рязко се извръщаш, но от крадеца няма и следа. 

- Не можеш ли да бъдеш малко по-внимателен! - вие Спърки. - Какво ще 
ядем сега? 

- Накарай животното си да млъкне или ще ядете бой! - посъветва те 
близкият търговец, някакъв едър мъжага с черна брада. 

Назряващият скандал е потушен от новината, че мостът вече е свободен за 
преминаване. Изръмжаваш нещо на търговеца и поемаш по гигантската 
арка. Мини на 107. 


104. 


Събуждаш се и с наслада се протягаш, усещайки нов прилив на сили по 
крайниците си (може да си добавиш 5 точки Издръжливост). Денят отново 
обещава да бъде горещ, така че намираш коня си и Спърки, който е на 
обичайното си място в торбата и отказва да бъде събуден. Потегляш 
веднага. Мини на 52. 


105. 


Немъртвият Драк има Умение, равно на 9, и 22 точки Издръжливост. 
Ако успееш да го победиш, мини на 160. 
Ако загубиш, прехвърли се на 158. 


106. 


Когато се уморяваш да поддържаш Непреодолимата защита срещу 
непрестанните атаки на скелета-ездач, който не познава изтощението, 
прекратяваш действието на магията и решаваш да опиташ нещо друго. За 
съжаление вече нямаш време за това. 

Отчаяно отскачаш от свистящото острие на Драк и изтегляш меча си. Ще 
трябва да разчиташ на воинските си умения. 

Мини на 105. 


107. 


На брега на езерото, недалеч от извисяващата се Западна порта, има малко 
тържище за коне, което обслужва точно пътници като те, решили да се 
разделят с ездитното си животно. 

Вземаш едва пет жълтици за верния си кон, но вече ти е омръзнало да се 
пазариш с разни мошеници. Прибираш парите, с благодарност потупваш 
животното по муцуната и поемаш към града. 

Мини на 54. 


108. 


Потупваш с благодарност верния си кон и го пускаш на свобода. Надяваш 
се да попадне в добри ръце. 

Сетне, без да обръщаш внимание на ужасените погледи на търговците, 
просто нарамваш торбата си и поемаш по моста. Преди да достигнеш 
средата му, правиш магията и половин минута по-късно се прокрадваш 


покрай лудия страж, който стои по средата на моста с дълга пика в ръце в 
очакване някой пътник да се излъже да мине. 
Отиваш на 54. 


109. 


Оставяш коня и торбата си на съхранение у най-добросъвестно 
изглеждащия търговец, когото успяваш да откриеш в тълпата, и закрачваш 
по арката на моста. Преди да достигнеш средата, на пътя ти се изпречва 
висок мъж с ризница, шлем и мустаци и насочва дългата си пика срещу 
теб: 

- Ще минеш оттук само през трупа ми! 

- Добре де - измърморваш и изтегляш меча си. 

Умението на стража е 7, а Издръжливостта - 8. 

Ако победиш, мини на 60. 

Ако загубиш, очаква те 102 


110. 


Събуждаш се призори и след като със Спърк недоволно споделяте 
последните остатъци от храната в торбата ти, решавате да потеглите 
възможно най-бързо към Езерния град с неговите странноприемници и 
прочутата му кухня. 

След час езда достигаш моста, за който говореше спътникът ти: 
впечатляващо каменно чудовище, което извива гръб над широката река 
като грамадна котка. Ранният час вероятно обяснява факта, че по моста не 
се вижда никакво движение... но тогава какво прави тази групичка пътници 
от отсамната му страна? 

Доближаваш ги, за да разбереш, и в отговор на въпросите ти един от 
хората с вид на пътуващи търговци отвръща следното: 

- Началникът на гарнизона, който охранява моста, изглежда, си е загубил 
ума. Стои по средата на моста и не пуска никой да мине, ако първо не се 
бие с него за това право. 

- Като гледам, никой не се пробва - отбелязваш. 

- Някакво момче опита - казва мрачно търговецът. - Куриерче някакво, 
явно много бързаше. Направи опит да преплува реката покрай моста, но 
онова чудовище започна да стреля по него с арбалет. Така и не го видяхме 
да излиза от другата страна. 

- И какво ще правим? 

- Ами ще чакаме. Някой откъм страната на града би трябвало да е известил 
стражите какво става и те ще дойдат да си го приберат. 


Ако решиш да чакаш заедно с търговците, отиваш на 103. Ако искаш 
да направиш нещо, мини на 56. 


111. 


С въздишка се надигаш, хващаш юздите на коня си и го повеждаш към 
хребета на хълма. 

След четвърт час навлизаш между сламените колиби на пустото село. Не 
виждаш дори кучета - всички са се скрили от слънцето или от нещо друго. 
Ако искаш да потърсиш старейшините, за да поговориш с тях, можеш 
да го направиш на 44. 

Ако предпочиташ да разговаряш с обикновените хора, мини на 126. 


112. 


Спираш съдържателя, който тъкмо се е отправил към избата: 

- Чакай, човече! Трябва да ми помогнеш! 

Описваш с две думи Спърки и похитителя му. 

- Крадливо племе - изсумтява собственикът. - Животното ти рядко ли е? 

- Адски - отвръщаш късо. 

- Тогава сигурно го е замъкнал на панаира. В Салмодил е дошъл някакъв 
цирк... 

Кимваш с благодарност и хукваш навън. 

Мини на 3. 


113. 


Случайността си знае работата, особено когато става дума за магьосник 
като теб. С усилие си налагаш да спреш да се паникьосваш и да се оставиш 
по течението на съдбата. Няколко минути по-късно завиваш зад един ъгъл 
и се озоваваш на ръба на голям площад, покрит с пъстроцветни шатри и 
паянтови бараки. Стотици хора се щурат между тях със смаяни 
физиономии и облекчават кесиите си в търсене на забавления. Няма 
съмнение, това е салмодилският панаир. 

Сред хората, които събират входната такса на шатрите, забелязваш много 
мургави лица и златни зъби. Като че ли си на прав път. 

Ако искаш да разпиташ някои от хората на панаира, мини на 139. 

Ако предпочиташ сам да огледаш кипящия хаос наоколо, продължи 
на 35. 


114. 


Вътрешността на шатрата приютява неголяма издигната платформа за 
животните и артистите, а петдесетина души се блъскат и проточват шии в 
опит да виждат по-добре. Когато влизаш, тъкмо приключва номерът на 
акробатите - четирима здравеняци с кожени гривни и пристегнати елечета, 
подчертаващи мускулите им. Мъжете отстъпват встрани, до ръба на 
сцената; и мястото им се заема от най-силния мъж на света: огромен 
космат тип с буйна брада и ръчшца, дебели като волски бутове. Номерът 
му продължава ненужно дълго за радост на простодушната тълпа - той 
вдига огромни тежести, подхвърля оловни топки почти до тавана на 
шатрата и с гримаси огъва метални пръти. Когато най- сетне се маха и пред 
публиката излиза самият Парсо, едва сподавяш възмущението си. Това е 
добре познатият ти мошеник с мазна шапка с пера - на едното му рамо 
стои нахалната му маймунка, а в другата му ръка, в грубо скована дървена 
клетка, апатично стои самият Спърки! 

- Вижте и се изумете! - извиква силно Парсо, като вдига високо клетката. - 
Това е истински ивичест апф от Оргонд, най-рядкото животно на света. 
Поне си разбира от работата, проклетникът. 


- Само опашката му струва цяла торба злато! - продължава да крещи 
дресъорът. 

Неволно се усмихваш, когато забелязваш как Спърк мързеливо се надига и 
сяда върху опашката си, така че никой да не може да я види, Парсо ядно 
разтърсва клетката, но алфът не помръдва. Стисваш юмруци. Трябва да 
направиш нещо! Мини на 4. 


115. 


Отправяш се в указаната ти посока и след двадесетина крачки откриваш 
онова, което търсиш. На входа на голямата яркочервена шатра пред теб се 
вее голямо бяло платнище, на което с разкривени букви е написано: 
Изумителното представление на Парсо Звероукротителя! 

Невиждани животни, акробати и най-силният мъж на света! Вход - само 
една жълтица! 

- Вече започна, но още не е късно! - вика младежът на входа. - Елате и 
вижте най-новите ни животни! 

- Дръж се, Спърки! - промърморваш, докато завързваш коня си и се 
отправяш към входа. - Ида! 

След като пазачът на входа опитва със зъби качеството на жълтицата ти, 
платнището се повдига и те пропуска в изумителния свят на Парсо 
Звероукротителя. 

Мини на 114. 


116. 


Капитанът на кораба дава заповед да спрете и търговският съд замира, за 
да изчака приближаването на стражите. 

Гребците едва-едва помръдват греблата срещу течението, за да задържат 
кораба на място. 

- Проверка! - извиква началникът на стражите, щом се доближава 
достатъчно. 

Търговците се разшумяват недоволно, но проверката приключва бързо и 
без проблеми. Стражите ви пожелават успешно пътуване и се връщат на 
лодката си, която отпрашва надолу към Салмодил. 

- Уф! - въздъхва облекчено Спърки, като едва сега излиза от торбата ти. - 
Размина ни се! 

Повдигаш вежди: 

- Какво ни се размина? 

- Кой знае дали е разрешено да се внасят апфи в Алкирия! - изсумтява той. 
- Току-виж, ме приберат и продадат за огромна сума на някой богаташ в 
чужбина! 

- Малко се съмнявам, че подобно нещо е възможно - изкикотваш се. - Кой 
ще даде пари за теб? 


Спърк обидено вирва нос: 

- Ако искаш да знаеш, само опашката ми струва колкото теглото си в 
злато! 

- Значи ще ти отрежат само опашката. - Облягаш се назад и отново 
затваряш очи. 

Продължаваш на 95. 


117. 


Произнасяш заклинанието, вдигаш ръце и когато рязко ги спускаш, живата 
мъгла спуска плътната си завеса около кораба. За стражите вероятно 
представлявате нещо като малък облак, който е решил да се носи 
хоризонтално по повърхността на реката. 

- Хайде! - просъскваш. - Хващайте се за греблата! Трябва да минем край 
тях възможно най-бързо! 

За щастие контрабандистите усещат кой ръководи положението. Лодката 
на стражите профучава на десетина крачки от вас, без да ви забележи, и 
когато се отдалечавате на безопасно разстояние нагоре по реката, 
прекратяваш действието на магията. 

- Ще съм ти благодарен до гроб, човече! - Емоционалният капитан те 
сграбчва за раменете и здравата те разтърсва. - Ги ми спаси живота! 

- Нищо, нищо - махваш с ръка. - Само ме закарай до Езерния град и 
сметката ни е уредена! 

Мини на 95. 


118. 


Недалеч от пристана има малко тържище за коне, което обслужва точно 
хора като теб, решили да сменят ездитното животно с лодка. Още не си 
достигнал малкото прашно площадче, когато право срещу теб се затичва 
някакъв дребен притеснен човек с гарвановочерна коса и улавя коня ти за 
юздите: 

- Продаваш ли го? 

- Ъ-ъ, да - отвръщаш. 

- Давай! - извиква човекът, хвърля поглед през рамо и бръква в пояса си за 
кесията. 

Ако сделка от този тип те устройва, мини на 145. Ако предпочиташ да 
продадеш коня си на самото тържище, иди ма 67. 


119. 


Произнасяш заклинанието и под купола на шатрата за миг се образува 
малък, но черен дъждовен облак. Проблясва светкавица и преди някой да 
успее да разбере какво става, над главите на тълпата се излива пороен 
дъжд. Стоиш е разперени ръце и сурово изражение и скоро всички погледи 
се обръщат към тед. 

- Аз наистина съм магьосник - обявяваш така, че да те чуят и тълпата, и 
акробатите. - А сега ще взема този апф. 

Изглежда, никой няма нищо против. Най-силният мъж на света услужливо 
ти подава ключа от клетката и Спърки с два скока се озовава в джоба на 
торбата ти. Скачаш от платформата и тълпата почтително се разделя, за да 
улесни преминаването ти. Излизаш навън - на 36. 


120. 


Прошепваш заклинанието и по ръката ти пробягват искрящи струйки 
магическа сила, подобни на лакоми змийчета. Избираш за своя първа цел 
покрива и силно замахваш към него. 

Миг по-късно платнището шумно се свлича върху тълпата и избухва 
невъобразима врява. Пълноценно използваш объркването, подсилено от 
още няколко свистящи кълба, изпратени от ръката ти, изгръгваш клетката 
със Спърки от прегръдката на ужасения собственик на представлението и 
си пробиваш път навън. Мини на 36. 


121. 


Отправяш се в указаната ти посока и след двадесетина крачки откриваш 
онова, което търсиш. На входа на голямата яркочервена шатра пред теб се 
вее голямо бяло платнище, на което с разкривени букви е написано: 


Изумителното представление на Парсо звероукротителя! 
Невиждани животни, акробати и най-силният мъж на света! 
Вход - само една жълтица! 


Наоколо няма никой, а пазачът на входа мързеливо се припича на 
слънцето. Досещаш се, че представлението все още не е започнало, и 
незабелязано се промъкваш от задната страна на шатрата. Оставяш коня си 
пред по-малкото зацапано платнище, което изпълнява ролята на заден 
вход, потупващ го по муцуната и се вмъкваш вътре. Озоваваш се в малко 
сумрачно помещение, в което централно място заема яка желязна клетка, 
вкопана в земята. Вътре, в компанията на някаква шарена птица, 
омърлушено седи Спърки. 


- Здрасти! - казваш небрежно. - Имаш ли ключ? 

- Не - отвръща апфът със същия тон, без да показва изненадата си. - А ти? 
Поклащаш отрицателно глава. Птицата-пленник те оглежда презрително, 
изкрясква и ти обръща гръд. 

Ако владееш Магията на послушната ключалка, можеш да я 
приложиш на 62. В противен случай ще се наложи да действаш по- 
грубо - на 19. 


122. 


Изпълнението на магически трик от такава величина се оказва извън 
възможностите ти. Колкото и да се мъчиш да покриеш с Дневния здрач 
лодката и екипажа, стражите ви забелязват и бързо ви доближават. След 
кратък разговор между началника им и вашия капитан войниците се заемат 
да претърсят сандъците. Както ти подсказа обонянието, размерът на товара 
ви от корени на естинорско глухарче е достатъчен, за да изпрати всички на 
кораба в тъмницата за неопределено време. 

Обобщението „всички", за твой ужас, включва и теб самия. Колкото и да се 
стараеш, не успяваш да убедиш суровите служители на закона, че не си 
един от контрабандистите. С това приключението ти завършва. 
Контрабандата на опиати е сериозно престъпление и дори да успееш да се 
измъкнеш от затвора, вече ще е късно да продължиш пътуването си. 


КРАЙ 


123. 


Поемаш си въздух и извикваш на моряците да се отдръпнат колкото могат 
по-далеч от речните хора - нещо, за което не се налага да ги подканваш 
втори път. Сетне бързо произнасяш > заклинанието и запращаш 
смъртоносната ледена вълна право срещу напиращите речни хора. 
Въздухът затреперва и зазвънява, сетне смъртният мраз обгръща не- 
мъртвите и за миг ги превръща в ужасни ледени статуи. 

Продължаваш на 31. 


124. 


Успяваш да изтласкаш страха си някъде встрани и за няколко минути се 
превръщаш в бездушна машина, която преценява разстояния и нанася 
удари с хладна безпристрастност. Когато отхвърляш и осмия си противник 
обратно във водата, почти разсечен на две, се оглеждаш и установяваш, че 
битката е завършила и всички речни хора са безжалостно избити. 
Продължаваш на 31. 


125. 


Присвиваш очи и поглеждаш към небето. До залез-слънце има още време. 
Спърк съсредоточено чопли опашката си, като избягва погледа ти. 

Ако искаш да помогнеш на селяните, мини на 150. 

Ако предпочиташ да продължиш пътуването си, иди на 41. 

Ако владееш Магията на вътрешния глас и желаеш да я използваш, 
продължи на 133. 


126. 


След няколко неуспешни опита откриваш, че обикновените хора не 
споделят желанието ти за разговор. Малцината селяни, които успяваш да 
върнеш, потъват в мрака на сламените си колиби в мига, в който чуят гласа 
ти. Мини на 16. 


127. 


Немъртвите разбойници на Драк имат неоценимо преимущество в боя: 
липсата на страх от смъртта. Едно свистящо ръждиво острие те поваля на 
земята и острите копита на конете-скелети те довършват. Не подценявай 
мощта на черната магия. 

КРАЙ 


128. 


Изборът ти не е най-удачният в случая. Перфектната ти имитация на един 
от хората в тълпата изкарва ума на бедните простодушни селяни, които и 
без това са твърде наплашени от последната седмица. Малката групичка 
смелчаци се разбягва с писъци и за няколко мига на мегдана не остава 
НИКОЙ. 

- М-да - обажда се Спърки от рамото ти. - Като гледам, ще действаш 
самостоятелно. Мини на 164. 


129. 


Потапяш Драк в лакомите пламъци и замахваш още няколко пъти, като 
добавяш нова сила към огъня. Мегданът се превръща в огромна клада, а 
блясъкът на пожара изглежда по-ярък от слънцето. Всичко това се оказва 
недостатъчно да спре Драк. 

Изпищяваш от ужас, когато огромният скелет бавно излиза от огъня и се 
запътва към теб, размахвайки нагорещената си до бяло брадва. Костите на 
Драк са почернели след огнената баня, но немъртвият не забелязва това: 


така или иначе силите, които го движат, нямат пряка връзка С 
материалното. 
Не можеш да направиш нищо повече, освен да очакваш смъртта си, която 
и бездруго идва твърде скоро. Острието изсвистява и пред очите ти пада 
вечен мрак. 

КРАЙ 


130. 


Описваш движение във въздуха и между пръстите ти се излива меката 
магическа светлина. Неясният полумрак веднага оживява с безброй сенки, 
а насред пътя се появяват локви черен мрак там, където има някакви 
неравности. Конят ти не изглежда особено облекчен от новото развитие на 
нещата. Продължаваш на 63. 


131. 


Като че ли си забравил къде се намираш: на висока платформа пред очите 
на десетки хора, по средата на панаирния площад на известния със силната 
си градска стража Салмодил. 

В мига, в който изтегляш оръжието, тълпата избухва в крясъци и преди да 
успееш да го прибереш обратно, в шатрата нахълтва малък отряд стражи, 
като слага край на приключението ти. След минута кратки гръмогласни 
опити за обяснение стражите те отвеждат в градската тъмница на 
Салмодил по обвинение в насилие и нарушаване на реда. 

Дори да успееш да се измъкнеш, вече ще бъде късно да продължиш 
пътуването си. КРАЙ 


132. 


Няколко минути след като се качваш на кораба началникът на стражите 
дава заповед за отплаване и плавателният съд стремително напуска 
пристанището. Търговските кораби се отдръпват от пътя ви, когато 
поемате нагоре по течението. Намираш си някакво местенце зад 
струпаните пики, сядаш върху раницата си и заговаряш Спърки, който 
навреме се е измъкнал оттам: 

- Колко време има до Езерния град? 

Той оглежда кораба с нескрито възхищение, преди да отговори: 

- Като ги гледам, ще гребат и през нощта. В такъв случай утре по това 
време би трябвало да стигнем езерото. 

- Чудесно - отвръщаш, колкото да кажеш нещо. Гледаш известно време 
стражите с каменни лица, които оттласкват кораба от плиткото дъно край 


бреговете с дълги пръти. Когато излизате в по-свободни води, те ловко 
прикрепят големите дървени весла по местата им и с мощни удари ви 
понасят нагоре по течението на Тайра. Затваряш очи и задрямваш. 

Мини на 138. 


133. 


Вътрешното ти убеждение, че е правилно да помогнеш на хората в беда, 
ако си способен на това, се затвърждава от използването на Магията на 
вътрешния глас. Върви на 150. 


134. 


Изправяш се върху покрива, като правиш магията в движение, и разгваряш 
ръце, пропускайки унищожителната въздушна стихия между тях. 
Всепомитащият вятър с рев подхваща оживелите скелети и за няколко 
мига запраща и хора, и коне по-далеч, отколкото можеш да видиш. 
Позволяваш му да утихне и със задоволство установяваш, че на мегдана не 
е останала и следа от разбойниците. Мини на 13. 


135. 


Последният от противниците ти потърсва спасение във водата и като те 
сграбчва за крака, те повлича в тъмната река. Ако не беше мъртъв, вдигнат 
по волята на черна магия, вероятно щеше да е доста неприятно изненадан 
от хладнокръвието ти. Продължаваш свободно да дишаш под водата, 
съсичаш го с няколко удара и се отблъскваш нагоре към кораба. 

Когато отново се покачваш на палубата, битката е свършила със смъртта 
на всички речни хора. Продължаваш на 31. 


136. 


Ако те гледа отнякъде в този момент (а той го прави по-често, отколкото 
ти харесва да мислиш), баща ти сигурно се гордее с магическите ти 
умения. Под прикритието на Дневния здрач замирате по средата на реката 
и ти предупредително вдигаш пръст към устните си. Лодката на стражите 
профучава с пълна скорост на десетина крачки от вас, без никой от тях да 
ви забележи, и след минута вече сте в безопасност. Въздъхваш с 
облекчение и прекратяваш действието на магията. 

- Ще съм ти благодарен до гроб, човече! - Разчувстваният капитан те 
сграбчва за раменете и здравата те разтърсва. - Ги ми спаси живота! 


- Нищо, нищо - махваш с ръка. - Само ме закарай до Езерния град и 
сметката ни е уредена! 
Мини на 95. 


137. 


Описваш сложното движение с ръка, завършващо заклинанието, и 
предпазливо се издигаш във въздуха под тавана на шатрата. Избухналите 
миг по-късно писъци те подканят да побързаш. Спускаш се право към 
сцената, грабваш клетката от ръцете на Парсо и се устремяваш право 
нагоре, като изтегляш в движение меча си. С един замах разсичаш 
платнището на покрива и изхвърчаваш нагоре през него, с което ефектното 
спасяване приключва. Мини на 36. 


138. 


Отваряш очи, събуден от някакво раздвижване, и замаяно се оглеждаш в 
обедната жега. Бреговете са пусти и покрити с храсталаци, а по зелените 
води на реката няма друга лодка освен вашата... и още една, приближаваща 
се от север по течението. Когато ви доближава още, различаваш 
проблясването на ризници по палубата и се досещаш, че това е лодка на 
речната стража. 

Ако пътуваш в търговски кораб, мини на 116. 

Ако си в стражева лодка, прехвърли се на 165. 

Ако си в кораб на контрабандисти, иди на 90. 


139. 


Няколко неуспешни опита да заговориш някого от тях те убеждават, че 
хората със златните зъби всъщност не са особено дружелюбни. 

Ако владееш Магията на чуждия образ и искаш да я използваш, за да 
се престориш на панаирджия, мини на 48. 

Ако искаш да принудиш някого да отговори на въпросите ти с 
помощта на Магията на властващия поглед, прехвърли се на 168. 

В противен случай остава сам да огледаш наоколо -на 35. 


140. 


Изхвърчаваш обратно на улицата, но от мургавия мъж няма и следа. 
Шарената тълпа, която се люшка в непрестанно движение, го прикрива по- 
добре от магия за невидимост. 

Изругаваш и нахълтваш в кръчмата. 


Ако си в „Ръждивата котва", мини на 112. 
Ако си предпочел „Веселият слепец", очаква те 175. 


141. 


Слизаш от капналото животно, спъваш го и с въздишка се отпускаш на 
земята, протягайки изтръпналите си крака. 

- Няма ли да запалим огън? - осведомява се Спърки. 

- Топло е - казваш сънливо. - Пък и ме мързи. 

- Тогава ще остана на пост - заявява апфът с героизъм. 

Свиваш рамене, прозяваш се и заспиваш. 

Прехвърли се на 2. 


142. 


Обръщаш коня и след кратко лутане между хълмовете намираш пътя, 
който води към Салмодил. 

- Добро решение - отбелязва Спърки. - А сега ме извини. Трябва да 
обмисля още някои неща. 

След минута към трбпота от копитата на коня се прибавя и равномерно 
тихо похъркване откъм гърба ти. Оставаш насаме с мислите си, които 
лениво се носят пред вас към Езерния град. 

Денят преминава в препускане, прекъсвано само от няколко кратки 
почивки, през които конят пощипва от сухата трева, а ти и Спърк дъвчете 
суха храна с еднаква липса на ентусиазъм. Пейзажът постепенно се 
променя край вас и следобедът ви заварва в плодородното поречие на 
Тайра и многобройните й притоци, където поне конят се чувства по- 
щастлив. 

Когато започва да се смрачава, целта на пътуването ви все още е далеч. 
Мини на 171. 


143. 


Прошепваш заклинанието и едва миг по-късно усещаш познатия прилив на 
нечовешка сила в крайниците си. С вик се хвърляш напред и нагоре и с 
един-единствен скок преодоляваш разстоянието до издигнатата платформа 
в центъра на шатрата пред смаяните погледи на тълпата. Хората вероятно 
остават с впечатлението, че си гвоздеят на програмата на Парсо. 

Бързо го разсейваш, когато грубо изблъскваш собственика встрани и 
използваш един от железните пръти, останали след най-силния мъж на 
света, за да разбиеш клетката със Спърки. Без да каже дума (нещо, 


изключително нетипично за него), апфът с два скока се покачва по ръката 
ти и се скрива в джоба на торбата. 

Обръщаш се и откриваш, че пътят ти е преграден от двама от акробатите 
на Парсо. За щастие останалите от трупата са твърде объркани, за да 
реагират. 

- Поне най-силния мъж на света го няма - промърморваш за кураж и 
решително тръгваш към тях. Как смяташ да се справиш с акробатите? 

С голи ръце - на 29. С меча си - на 131. 


144. 


Самочувствието ти на ръкопашен боец рязко се покачва, когато успяваш да 
се справиш с актьорите от представлението на Парсо. Скачаш от 
платформата и тълпата почтително се разделя, за да улесни преминаването 
ти. Излизаш навън - на 36. 


145. 


- Бързо! - извиква купувачът, като ти подхвърля кесията си. 

Поглеждаш вътре, докато се смъкваш от коня. Съвсем нормални жълтици. 
Преди да успееш да му пожелаеш приятен път, човекът се хвърля върху 
коня ти и безмилостно го пришпорва в посоката, от която си дошъл. Едва 
миг по-късно разбираш защо е било цялото бързане - с викове: „Крадец! 
Крадец!" откъм тържището се задава малка тълпа. За тяхно нещастие конят 
ти вече е успял да отнесе дребния мъж далеч от справедливото възмездие. 
Припряно прибираш кесията (запиши си 10 жълтици) - може би точно тя е 
причината за преследването. 

- Какво става бе? - осведомява се Спърки, надниквайки над рамото ти. 

- Продадох коня - отвръщаш лаконично. - След малко отплаваме. 

Мини на 166. 


146. 


Постигнал си това, което смяташ да опиташ, едва веднъж в цялото си 
магическо обучение. С усилие на волята трябва да разпростреш ефекта на 
магията така, че да покрие не само теб, а и цялата лодка! Прибави едно 
число от таблицата към Умението си! Ако сборът е по-голям или равен 
на 17, мини на 136. Ако е по-малък от това число, очаква те 122. 


147. 


Минута по-късно стражевата лодка спира до вашия кораб и след кратък 
разговор между началника и скубещия косите си капитан войниците се 
заемат да претърсят сандъците. Както ти подсказа обонянието, размерът на 
товара ви от корени на естинорско глухарче е достатъчен, за да изпрати 
всички на кораба в тъмницата за неопределено време. 

Обобщението „всички", за твой ужас, включва и теб самия. Колкото и да се 
стараеш, не успяваш да убедиш суровите служители на закона, че не си 
един от контрабандистите. С това приключението ти завършва. 
Контрабандата на опиати е сериозно престъпление и дори да успееш да се 
измъкнеш от затвора, вече ще е късно да продължиш пътуването си. 

КРАИ 


148. 


Речните хора, лишени от усещането за болка и умора, се оказват опасни 
противници. Зает да насичаш на парчета един от тях, не усещаш кога 
другите немъртви са се озовали зад гърба ти. Около врата ти се сключват 
меки, но нечовешки силни пръсти, и след няколко мига отчаяна съпротива 
пред очите ти се спуска черна пелена. 

КРАЙ 


149. 


Събуждаш се в сивата светлина на зората. Гребците отново са подхванали 
монотонната си песен, а водите на Гайра се плискат край кораба.. 

- Ставай, Спърклънд! - подвикваш бодро. - Ще изпуснеш най-интересното! 
Апфът недоволно се протяга и потреперва от сутрешния хлад: 

- Кое е най-интересното? 

Посочваш нагоре по реката, където се сливат двата широки ръкава на 
Тайра: 

- Езерният град е близо... Мисля, по дясното разклонение. 

- Не е близо - казва Спърки, като те гледа с картографско отвращение. - 
Първо трябва да прекосим езерото, а сетне да минем през стената и едва 
тогава ще се озовем в града. Това са поне три часа. 

Свиваш рамене: 

- Ами три часа не са кой знае колко. Искаш ли да хапнеш? 

Апфът изсумтява и се тръшва обратно, за да си доспи. Решаваш да не го 
безпокоиш повече и се зазяпваш в реката, като бавно дъвчеш последните 
остатъци от сухата храна в торбата. 

Пътуването продължава точно така, както го е описал Спърк. След два 
часа плаване през обширното езеро, в горния край на което е разположен 


градът, достигате огромната стена южно от него, насред която има 
внушаваща респект двойна врата. Капитанът извиква нещо неразбираемо, 
горе на стената му отвръщат и портите се разтварят, за да ви пропуснат в 
покрайнините на Езерния град. 

Събуждаш апфа, вземаш торбата си и след като се сбогуваш с екипажа, със 
задоволство стъпваш на твърда земя - ако дървеният пристан може да бъде 
наречен така. Продължаваш на 177. 


150. 


С въздишка се надигаш, хващаш юздите на коня си и го повеждаш към 
хребета на хълма. 

- Не знаеш в какво се забъркваш - обажда се предупредително Спърки, 
който подтичва край теб. 

- Не мога да ги оставя така - свиваш рамене и той млъква. 

След четвърт час навлизаш между сламените колиби на пустото село. Не 
виждаш дори кучета - всички са се скрили от слънцето или от нещо друго. 
Ако искаш да потърсиш старейшините, за да поговориш с тях, можеш 
да го направиш на 44. 

Ако предпочиташ да разговаряш с обикновените хора, мини на 126. 


151. 


Ако си говорил със стареишините, можеш да преминеш на 22. 
Ако не си ги срещал, прехвърли се на 163. 


152. 


Изборът ти не е особено удачен. При толкова чифта недоверчиви очи, 
вторачени в теб, не успяваш да измамиш никого. Магията на дневния здрач 
рядко е ефективна при много наблюдатели, при това на силна слънчева 
светлина. 

Отказваш се от опитите си да станеш невидим и добавяш на висок глас: 

- Нека си помогнем взаимно! Само така ще успеем! 

- Няма смисъл - обажда се кисело Спърки откъм рамото ти. - Това са 
селяни, не бойци. 

Така си е. Не можеш да искаш смелост от хора, които са твърде заети да си 
изкарват хляба. Оставяш жителите на селото да се разотидат, а Драк и 
разбойниците му остават само за тед. 

Мини на 164. 


153. 


Силата на Магията изпълва крайниците ти и ти се озоваваш на покрива на 
най-близката колиба с един-единствен могъщ скок, като се изплъзваш от 
смъртоносния кръг на ездачите. Сега инициативата е твоя и ти побързваш 
да се възползваш от положението със: 

Магията на дивия огън - на 93. 

Магията на отвъдната нощ - на 162. 

Магията на смъртния мраз - на 7. 

Магията на поразяващата ръка - на 66. 

Магията на всепомитащия вятър - на 134. 


154. 


Произнасяш > заклинанието и  разтваряш ръце, позволявайки на 
унищожителната въздушна стихия да се втурне между тях. Всепомитащият 
вятър подхваща трима от скелетите-ездачи, които са имали нещастието да 
се намират пред теб в този момент, и за няколко мига ги отнася отвъд 
хоризонта, разнесени на хиляди парчета. За съжаление нямаш време за 
втора магия. Рязко се обръщаш към останалите двама разбойници и с вик 
изтегляш меча си. 

Умението на първия е 7, а Издръжливостта - 9. За втория стойностите им 
са съответно Ви 7. 

Ако победиш, мини на 9. 

Ако загубиш, очаква те 94. 


155. 


Рисковано изчакваш, събирайки цялата си сила за един-единствен удар, и 
когато Драк е едва на няколко крачки от теб, запращаш поразяващото 
кълбо към него и се хвърляш по очи на земята. С оглушителен гръм 
скелетът-ездач и немъртвият му кон се пръсват на хиляди части, някои от 
които просвистяват опасно близо до главата ти. 

Когато предпазливо вдигаш очи, откриваш, че вече си победител. 

Мини на 58. 


156. 


Яхваш коня си и без да обръщаш внимание на ужасените погледи на 
търговците, просто нарамваш торбата си и поемаш по моста. Преди да 
достигнеш средата му, правиш магията и половин минута по-късно 
властно се вторачваш в лудия страж, който стои по средата на моста с 
дълга пика в ръце в очакване някой пътник да се излъже да мине. 


- Отдръпни се! - заповядваш, без да повишаваш глас. 
Войникът се подчинява безмълвно и с това пътят ти е открит. 
Отиваш на 107. 


157. 


Ако владееш Магията на подводното дихание, би могъл незабелязано 
да прекосиш реката - на 53. 

С Магията на дневния здрач можеш просто да минеш покрай стража, 
без той да те забележи - на 108. 

Би могъл да го прескочиш с Магията на еленовия скок, за да не се 
биеш с него на 159. 

Да го принудиш да те пусне с Магията на властващия поглед - на 156. 
Можеш и да прелетиш над реката - ако владееш Магията на 
свободния полет, разбира се - на 57. 

Ако смяташ, че си струва, би могъл да прекосиш моста и с помощта на 
Магията на непреодолимата защита - на 101. 

Ако си се отказал от идеята си, можеш да изчакаш да освободят моста 
- на 103. 

Или да приемеш условията на лудия страж и да го надвиеш в честен 
двубои - на 109. 


158. 


Ударите на меча ти изобщо не са в състояние да спрат немъртвия ти 
противник. Драк бързо те поваля в прахта и едно могъщо замахване на 
брадвата му прекъсва нишката на живота ти. 


КРАЙ 


159. 


Потупваш с благодарност верния си кон и го пускаш на свобода. Надяваш 
се да попадне в добри ръце. 

Сетне, без да обръщаш внимание на ужасените погледи на търговците, 
просто нарамваш торбата си и поемаш по моста. Преди да достигнеш 
средата му, правиш магията и половин минута по-късно просто прелиташ 
над зяпналия страж, който стои по средата на моста с дълга пика в ръце в 
очакване някой пътник да се излъже да мине. Меко се приземяваш от 
другата му страна, отскачаш отново и се озоваваш на безопасно 
разстояние. Пътят ти е открит. 

Отиваш на 54. 


160. 


Рисковано се гмурваш встрани под едно от замахванията на Драк, 
способни да те разполовят по вертикала, и широката му брадва се забива 
дълбоко в земята. Продължавайки движението си, замахваш, на свой ред, и 
с все сила стоварваш меча си върху приведения скелет. Костите, от които е 
съставен, се пръсват в прахта и с това битката приключва. 

Задъхано се облягаш на меча си и отправяш благодарност към съдбата. 
Мини на 58. 


161. 


Замахваш към скелетите-ездачи и унищожителната сила на студа се понася 
към тях като ледена вълна, като помита трима от тях и ги пръсва на хиляди 
замръзнали парченца. За съжаление нямаш време за втора магия. Рязко се 
обръщаш към останалите двама разбойници и с вик изтегляш меча си. 
Умението на първия е 7, а Издръжливостта - 9. За втория стойностите им 
са съответно Ви 7. 

Ако победиш, мини на 9. 

Ако загубиш, очаква те 94. 


162. 


Изправяш се върху покрива, като правиш магията в движение, и спускаш 
ужаса на отвъдната нощ върху препускащите скелети. За миг и ти самият 
не виждаш нищо, сетне от тъмния облак на мегдана долита ужасен вой и 
успяващ да мернеш някакви сенки, които разграбват костите на ездачи и 
коне. Когато всичко свършва, от петимата няма и следа. Мини на 13. 


163. 


След половин час хлопане по вратите на колибите успяваш да събереш 
десетина от селяните на мегдана. Още при първите ти думи за 
взаимопомощ обаче наплашените хора понечват да си тръгнат. 

- Чакайте! - извикваш. 

Ако владееш някоя от следните магии и искаш да я демонстрираш, за да ги 
впечатлиш, мини на съответния епизод: 

Магията на лечебната длан - на 21. Магията на дневния здрач - на 152. 
Магията на чуждия образ - на 128. Магията на дъждовния облак - на 
38. Магията на всевиждащото око - на 84. Ако не владееш никоя от 
изброените магии или не искаш да пилееш Магическата си сила, мини 
на 71. 


164. 


Ако останеш да чакаш бандата на Драк на площада, за да ги 
посрещнеш, когато нападнат по залез-слънце, отиди на 85. 

Ако решиш да си потърсиш някакво прикритие, за да ги изчакаш 
незабелязан, мини на 33. 


165. 


Двете лодки на речната стража се разминават, без изобщо да забавят ход. 
Началниците отривисто си кимват, без да кажат дума. 

- Страшна дисциплина - отбелязва Спърк. - Ако бяхме в Оргонд, сигурно 
щяха да спрат и да си говорят до залез. 

Последната му забележка причинява и на двама ви лек пристъп на 
носталгия. Облягаш се назад и отново затваряш очи, а пред вътрешния ти 
взор израства родното имение. 

Продължаваш на 95. 


166. 


След като се разхождаш нагоре-надолу по гъмжащия от товарачи и 
лодкари пристан, избираш някакъв възрастен, опален от слънцето тип и го 
заговаряш: 

- Искам да стигна до Езерния град по реката. Къде са лодките за пътници? 

- Няма лодки за пътници - отвръща събеседникът ти, след като се изплюва 
на около двадесет стъпки. - Ако искаш, качи се на моя кораб. От товари 
няма много място, но ще те закарам за десет жълтици. 

- Търговец ли си? 

Той те оглежда с лека изненада, преди да отговори: 

- Ъхъ. 

- Знаех си. 

Ако тази цена ти се струва приемлива, отбележи разхода в дневника 
сии мини на 42. Ако искаш да потърсиш някой друг кораб, прехвърли 
се на 17. 


167. 


Произнасяш заклинанието и замахваш с ръце нагоре, изпращайки мощната 
струя пламъци право към купола на шатрата. Изсъхналото от слънцето и 
вятъра платнище изчезва за миг, отнесено от огъня, и над главите на 
смаяната тъйпа проблясва синьото небе. 

Стоиш с разперени ръце и сурово изражение и скоро всички погледи се 
обръщат към тед. 


- Аз наистина съм магьосник - обявяваш така, че да те чуят и тълпата, и 
акробатите. - А сега ще взема този апф. 

Изглежда, никой няма нищо против. Най-силният мъж на света услужливо 
ти подава ключа от клетката и Спърки с два скока се озовава в джоба на 
торбата ти. Скачаш от платформата и тълпата почтително се разделя, за да 
улесни преминаването ти. 

Излизаш навън - на 36. 


168. 


След няколко маневри успяваш да издебнеш един от панаирджиите в 
момента, в който се оттегля далеч от хорските погледи зад една от 
шатрите. Изскачаш иззад ъгъла, преди да се е заел с това, за което се е 
скрил, и насочваш властния си взор право в стреснатите му очи. 

- Отговори на въпроса ми - казваш отчетливо. - Къде мога да намеря 
чуждоземни животни? 

- В шатрата на Парсо - отвръща послушно мъжът. 

- Посочи! - заповядваш. 

Той се подчинява. Кимваш и прекратяваш действието на магията. Преди да 
дойде на себе си, вече си изчезнал зад ъгъла. 

Ако си бил на пристанището, мини на 115. Ако си дошъл направо тук, 
очаква те 121. 


169. 


Дано не е твърде късно. 

Подкарваш коня си в тръс по улицата, като в движение разпитваш хора по 
нея за човека с шапката и маймунката. За щастие видът му се забелязва 
лесно дори в пъстрия Салмодил и скоро откриваш някаква креслива 
продавачка на риба, която го е видяла: 

- Да, мина такъв! Отпраши надолу, към южното пристанище! 

Кимваш с благодарност и пришпорваш коня си, но съмненията ти не 
спират да те измъчват. Дали похитителят на Спърки е поел натам, за да се 
качи на някой кораб за Харп, или посоката на движението му е просто 
съвпадение? Ако препуснеш направо към пристанището, мини на 174. 
Ако искаш да огледаш града в търсене на пазар за животни или нещо 
подобно, прехвърли се на 113. 


170. 


Да изоставиш верния си спътник и наставник, с когото си прекарал целия 
си живот, е абсолютно недопустимо, дори някой да го е отвлякъл чак в 
Дивото. 

Подкарваш коня си в тръс по улицата, като в движение разпитваш хората 
по нея за човека с шапката и маймунката. За щастие видът му се забелязва 
лесно дори в пъстрия Салмодил и скоро откриваш някаква креслива 
продавачка на риба, която го е видяла: 

- Да, мина такъв! Отпраши надолу, към южното пристанище! 

Кимваш с благодарност и пришпорваш коня си, но съмненията ти не 
спират да те измъчват. Дали похитителят на Спърки е поел натам, за да се 
качи на някой кораб за Харп, или посоката на движението му е просто 
съвпадение? 

Ако препуснеш направо към пристанището, мини на 174. 

Ако искаш да огледаш града в търсене на пазар за животни или нещо 
подобно, прехвърли се на 113. 


171. 


И последната светлина угасва в небето и пътят потъва в неясен сумрак. 
Ако се напрегнеш, вече можеш да различиш първите изгряващи звезди. 
Конят неуверено забавя ход въпреки настоятелните ти подканвания в 
хълбоците му. 

Ако искаш да спреш, мини на 141. 

Ако смяташ, че можеш да продължиш още известно време, обърни на 
21. 


172. 


Отново пришпорваш коня си и препускаш в галоп между опалените 
хълмове право към Езерния град. Пътуването започва точно така, както го 
е описал Спърки: монотонна езда през безкрайна скучна местност, където 
пожълтялата трева е разнообразявана единствено от ниски храсти, 
пръснати на няколкостотин крачки един от друг. 

Когато преваля пладне, решаваш да дадеш почивка на животното и се 
отпускаш в мижавата сянка на някакво ниско, изкривено дърво. Заравяш се 
в торбата си, където няма кой знае какво за ядене, но вдигаш глава, 
разтревожен от тона на Спърклънд: 

- Тия пък какви са? 

Иззад близкия хълм се задават неколцина мъже в окъсани дрехи. Неволно 
протягаш ръка към меча си, защото трептящият от горещината въздух им 
придава неприятно призрачен и измамен вид. Хората се отправят към 


дървото, под което си седнал, и когато доближават, виждаш, че са просто 
някакви бедни селяни. Конят ти изцвилва стреснато, когато подвикваш: 

- Добра стига! 

Мъжете мрачно кимват в отговор на поздрава ти. 

Мини на 91. 


173. 


Вдигаш ръце, произнасяш заклинанието и рязко спускаш мрака на 
Отвъдната нощ около себе си, като покриваш скелетите-ездачи. Зрението 
ти се замъглява и за няколко мига виждаш единствено някакви 
мастиленочерни вихрушки, които разнасят костите на разбойниците около 
теб, ав ушите ти отеква отвъден вой. 

Когато всичко свършва, от петимата ти противници не е останала и следа, 
а здрачът над мегдана ти изглежда ослепително ярък. 

Мини на 13. 


174. 


На пристанището има десетки кораби и хиляди хора, които се лутат насам- 
натам в абсолютен хаос, сякаш са се наговорили да попречат на търсенето 
ти. Замаян от усилието да различиш нещо познато в тълпата, се отказващ 
от идеята си. Остава ти да се надяваш, че мъжът с маймунката не иска да 
напусне Салмодил и все още не е късно да го откриеш. Обръщаш коня сии 
го подкарваш обратно към вътрешността на града.. 

Мини на 113. 


175. 


Спираш съдържателя, който тъкмо се е отправил към избата: 

- Чакай, човече! Трябва да ми помогнеш! 

Описваш с две думи Спърки и похитителя му. 

- Че знам ли? - отвръща собственикът бавно и замислено. - Няма да гледам 
всеки, който влиза и излиза я. 

Хвърляш поглед наоколо към полупразното помещение, изругаваш с жар и 
хукваш навън. Мини на З. 


176. 


Съсредоточаваш се и пред очите ти затанцуват неясни образи, като 
постепенно замъгляват жълтеникавия пейзаж около тед. 
Накъде искаш да обърнеш действието на магията? 


На североизток - мини на 28. 
На югоизток - прехвърли се на 61. 


171. 


След половин час, прекаран в лутане из покрайнините на града, стомахът 
ти започва да дава сигнали за закуска. 

- Мисля, че е крайно време да хапнем нещо свястно - отбелязваш. 

- Напълно съм съгласен - обажда се Спърки от рамото ти. - Ще оставим 
гощавката в двореца за обяд. 

- Винаги разсъждаваш с поглед в бъдещето - казваш с насмешка. 

- Това е то истинската мъдрост - въздъхва апфът. 

Изкикотваш се, привличайки погледите на малцината минувачи по 
улиците на Езерния град в този ранен час, и се отправяш в търсене на 
някаква странноприемница. 

Мини на 216. 


178. 


Нещо те гъделичка по носа. Размърдваш се, като посягаш натам с ръка, и 
дразненето престава за момент, ала след малко започва отново. Неохотно 
отваряш очи и установяваш, че Спърклънд клечи на гърдите ти, наврял в 
лицето ти пухкавата си опашка на черни и бели пръстени. 

- Слава на боговете! - възкликва с престорен патос плъхоподобното 
същество, като разкарва опашката. - Намери кога да припадаш. Толкова 
път ни чака. 

Надигаш се на лакът и се оглеждаш. Все още си в покрайнините на 
Древния град, под омагьосаната луна. Сред повалените колони на 
гигантските храмове танцуват сенки. 

- Маскираните... - промълвяваш с пресъхнало гърло. 

- И пепел не остана от тях - отговаря изчерпателно апфът. - Да живее 
Магията на древните. Ставай да вървим. 

Почти скачаш на крака и с изненада откриваш, че от умората и болките ти 
не е останала и следа. Още един подарък от бялата магия. 

- Надявам се, че това наистина е било „цялото войнство на Гуор" - 
отбелязваш, като протягаш ръка към Спърк. 

Апфът ловко скоква, издрапва нагоре по ръкава ти и се настанява на 
обичайното си място върху лявото ти рамо: 

- Не бих заложил опашката си на такава вероятност, но пътят ни към 
Езерния град изглежда открит. 

- Да тръгваме тогава! - Намяташ решително походната си торба. 

- Не забравяй да минеш през Айвар, за да си прибереш коня - обажда се 
скептично Спърки. Мини на 180. 


179; 


Живият вятър носи лудост и смърт на този, който го види - припомняш си 
страници от старите ръкописи в библиотеката на имението. Той 
представлява натрупване на остатъчна магия, с каквато са пропити 
Изгорената земя и околностите и. Тя се активизира изключително рядко - 
като предзнаменование за страшна беда. Последното му появяване е било 
преди около век, когато възраждането на бога на злото - Гуор - е 
заплашвало света. Настоящата му поява едва ли предвещава нещо добро, 
особено за теб самия. Мини на 181. 


180. 


Ако владееш Магията на пророческото зрение и искаш да я 
направиш, мини на 182. Иначе продължаваш на 184. 


181. 


Насреща ти се носи вихрушка от ревящи духове, обгърнати в 
полуневидимо сияние. В душата ти се надига неовладян животински ужас. 
Решавай, преди да е станало късно! Ще направиш магия - мини на 183. 
Ще постъпиш другояче - отиди на 185. 


182. 


Изричаш заклинанието и се вглеждаш навътре в себе си. Скоро познатите 
образи и отсенки заиграват в главата ти и ти се напрягаш, за да успееш да 
вникнеш в смисъла им. 

Нещо древно и могъщо - почти колкото бялата магия - дебне в пустошта на 
Изгорената земя, отвъд последните руини на града. То няма да дойде при 
теб, но ти ще отидеш при вето... 

Разтърсваш глава и идваш на себе си. Какво ли още ти предстои? 

Мини на 184. 


183. 


Реши точно каква магия ще използваш: 

Магия от Свитъка на странстващия заклинател - иди на 186. 
Могъща магия - мини на 188. 

Магия от Великия завет - отиди на 190. 


184. 


Напускаш града и поемаш през синкавата пустиня оттатък. Постепенно те 
обзема необясним, налудничав страх. Струва ти се, че би дал половината 
от живота си само за да чуеш самотния крясък на пясъчна кукумявка, ала 
нищо не нарушава неземната тишина. Единственото, което ти напомня, че 
все още се намираш в човешките предели, а не в призрачния свят на 
мъртвите, е огромната пълна луна, облещена над тед. 

Изведнъж Спърки настръхва на рамото ти и болезнено впива ноктите си 
през наметалото. Застиваш. 

- Какво има? 

Апфът не отговаря, втренчил безумен поглед в източния хоризонт. 
Обръщаш глава натам, скован от вледеняващо предчувствие. Има нещо, 
ала миг преди да извърнеш обратно очи, съзираш бледа светлина - като 
отблясъка на много далечна светкавица. Нещо се раздвижва по границата 
на зрението ти и се понася към тед с невъобразимо зловеща бързина. 

- Живият вятър! - изкрещява диво Спърклънд и се хвърля в раницата. 
Мини на 179. 


185. 


Незабавно ще хукнеш обратно към Древния град - иди на 187. 

Ще извадиш меча си, за да посрещнеш духовете - мини на 189. 

Ще скриеш глава между коленете си и ще се омотаеш плътно с плаща 
- отиди на 191. 


186. 


Ще направиш Магията на всевиждащото око и ще се опиташ да 
гледаш през ужасяващите привидения - отиди на 192. 

Ще направиш Магията на дневния здрач, за да те подминат - на 194. 
Ще се опиташ да ги прогониш с Магията на вечното сияние - на 196. 
Ще се възползваш от Магията на еленовия скок, за да хукнеш обратно 
към Древния град - на 198. 

Ще направиш Магията на живата мъгла, за да се скриеш от духовете - 
на 200. 

Ще употребиш Магията на властващия поглед, за да ги подчиниш на 
волята си - на 202. 

Ако не владееш или не искаш да използваш нито една от изброените 
магии, прехвърли се на 204. 


187. 


Хилядите духове прииждат като страховита приливна вълна, докато им 
обръщаш гръб и отчаяно се втурваш към града. Човекоподобните сенки се 
носят по петите ти с влудяващия война обречени души, но не успяват да те 
достигнат и когато спираш, хриптейки, сред първите развалини, рязко 
свърват встрани. Предположението ти, че няма да те последват във 
владенията на бялата магия, се оказва правилно. 

Скоро Живият вятър отминава. Мини на 205. 


188. 


Избери какъв вид Могъща магия ще използваш: Магията на свободния 
полет - иди на 193. Магията на всепомитащия вятър - на 195. Магията 
на дивия огън - на 197. Магията на отвъдната нощ - на 199. Магията 
на тъмната страна - на 201. Магията на поразяващата ръка - на 203. 


189. 


Трудно би могъл да се сетиш за по-голяма глупост. Вероятно страхът е 
замъглил мислите ти. 

Живият вятър връхлита отгоре ти като страховита приливна вълна. 
Човекоподобните сенки се стрелкат наоколо с влудяващия вой на обречени 
души, а някои от тях се завъртат лакомо около теб и докосват с тъмни 
пръсти душата ти. Скоро разумът ти не издържа на бесния ужас, който те 
заобикаля, и потърсва спасение в пределите на безсъзнанието. 

Мини на 207. 


190. 


Ако владееш Магията на непреодолимата защита и искаш да се 
възползваш от нея, премини на 206. 
Иначе отиваш на 204. 


191. 


Посочи едно число от таблицата. 
Ако е четно, премини на 208. 
Ако е нечетно, прехвърли се на 210. 


192. 


Тактиката ти се оказва успешна. Човекоподобните сенки профучават 
наоколо с влудяващия вой на обречени души, някои дори минават през теб, 
докосвайки с лед душата ти, но ти оставаш неподвижен, вперил напред 
невиждащия си поглед. 

Скоро Живият вятър отминава. 

Мини на 205. 


193. 


Хилядите духове прииждат като страховита приливна вълна, докато 
изричаш заклинанието и увисваш над земята. 

Ще се стрелнеш обратно към Древния град - отиди на 209. 

Ще полетиш право нагоре, за да им се измъкнеш - на 211. 


194. 


Не можеш да заблудиш нещо, което няма нито очи, нито дори съзнание - в 
смисъла, който Хората влагат в това понятие. 

Живият вятър те помита като > страховита > приливна “вълна. 
Човекоподобните сенки се стрелкат наоколо с влудяващия вой на обречени 
души, а някои дори минават през теб, докосвайки с тъмни пръсти душата 
ти. Скоро разумът ти не издържа на бесния ужас, който те заобикаля, и 
потърсва спасение в пределите на безсъзнанието. Мини на 207. 


195. 


Размахваш съсредоточено ръце, призовавайки магията, и около теб се 
извиват могъщи вихри, които мигом насочваш срещу прииждащите като 
страховита приливна вълна хиляди духове. Човекоподобните сенки се 
борят в продължение на няколко мига със стихията, сетне биват пометени 
и отлитат обратно към безкрая с влудяващия вой на обречени души. 
Всепомитащият вятър надделя над Живия. Мини на 205. 


196. 


Хилядите духове прииждат като страховита приливна вълна, докато 
изричаш заклинанието. Разтваряш рязко ръце и между тях избухва 
унищожителна светлина, която те обгръща отвсякъде и озарява пустошта. 
Посочи едно число от таблицата. Ако е от 1 до 6, иди на 212. Ако еот 7 до 
12, мини на 214. 


197. 


Размахваш съсредоточено ръце, призовавайки магията, и около теб със 
съскане се извиват пламтящи вихри, които мигом запращаш срещу 
прииждащите като страховита приливна вълна хиляди духове. Посочи 
едно число от таблицата. Ако е от | до 7, мини на 212. Аха е от 8 до 12, 
продължи на 214. 


198. 


Хилядите духове прииждат като страховита приливна вълна, докато 
изричаш заклинанието и се стрелваш към града. Човекоподобните сенки се 
носят по петите ти с влудяващия вой на обречени души, но не успяват да 
те достигнат и когато спираш сред първите развалини, рязко свърват 
встрани. Предположението ти, че няма да те последват във владенията на 
бялата магия, се оказва правилно. 

Скоро Живият вятър отминава. 

Мини на 205. 


199. 


Размахваш съсредоточено ръце, призовавайки магията, и около теб се 
извива непрогледен вихър от виещи силуети, който мигом насочваш срещу 
прииждащите като страховита приливна вълна хиляди духове. 

Демоните от Отвъдното се гмурват сред човекоподобните сенки на Живия 
вятър, преплитат се с тях в уродливо подобие на танц и политат обратно 
към теб с гладен устрем, разкъсвайки в няколко мига душата ти. 


КРАЙ 


200. 


Изричаш заклинанието и потъваш в непрогледните валма на мъглата. 
Задушаващите й пръсти те стисват за гърлото, но ти продължаваш да 
поддържаш магията до последния възможен момент, когато... 

Поемаш си рязко дъх и се задавяш от мъчителен хрип (изгубил си три 
точки Издръжливост). Живият вятър е отминал. 

Мини на 205. 


201. 


Изключително удачно решение! Магията отнема временно разсъдъка ти, 
потапяйки те в море от бясна ярост. 

Когато отново идваш на себе си, Живият вятър е отминал. 

Мини на 205. 


202. 


Не можеш да подчиниш нещо, което няма нито очи, нито дори съзнание - в 
смисъла, който хората влагат в това понятие. 

Живият вятър те помита като > страховита > приливна вълна. 
Човекоподобните сенки се стрелкат наоколо с влудяващия вой на обречени 
души, а някои дори минават през теб, докосвайки с тъмни пръсти душата 
ти. Скоро разумът ти не издържа на бесния ужас, който те заобикаля, и 
потърсва спасение в пределите на безсъзнанието. 

Мини на 207. 


203. 


Размахват съсредоточено ръце, призовавайки магията, и усещаш как 
енергията припуква около дланите ти и се съсредоточава във върховете на 
пръстите. Хилядите духове прииждат като страховита приливна вълна. 


Ще изразходваш цялата мощ на заклинанието за един-единствен удар 
- иди на 213. 
Ще запратиш няколко по-слаби мълнии - на 214. 


204. 


В такъв случай ти остава: 

незабавно да хукнеш обратно към Древния град - отиди на 215; 

да извадиш меча си, за да посрещнеш духовете - на 189; 

да скриеш глава между коленете си и да се омотаеш плътно с плаща - 
на 191. 


205. 


Апфът предпазливо се измъква от захвърлената ти походна торба, 
треперейки неконтролируемо, и те поглежда изотдолу. 

- Страшното мина, Спъркли - не се стърпяваш да го подразниш. - Не знаех, 
че се боиш от призраци. 

- Ще те видя аз тебе, когато се срещнеш с Вятъра за втори път! - просъсква 
апфът, като все още целият се тресе. 

Млъкваш. Знаеш вече и от личен опит, че който веднъж е видял Живия 
вятър, се бои до смърт от него до края на живота си. А животът на апфите е 
достатъчно дълъг, за да повярваш, че Спърклънд вече го е виждал. 

- Извинявай, Спърк. Хайде да си ходим. 

- Няма нищо... Между другото, справи се доста добре и без моя помощ. 
Мини на 1. 


206. 


Изричаш заклинанието и разширяваш магическата окръжност около себе 
си колкото е възможно повече. Хилядите човекоподобни сенки прииждат 
като страховита приливна вълна - докато коленичиш на земята и се 
омотаваш плътно с плаща си, - но щом достигат невидимата защитна 
стена, отлитат безследно встрани с влудяващия вой на обречени души. 
Скоро Живият вятър отминава. 

Мини на 205. 


207. 


Налага се Спърклънд да те свестява за втори път през последния четвърт 
час. 


- Ужасно е, нали? - казва съчувствената муцуна на апфа, която изпълва 
полезрението ти, щом отваряш очи. 

Опитваш се да отговориш нещо. Гърлото те боли от собствените ти 
писъци. 

- А аз вече съм виждал веднъж Вятъра, преди няколкостотин години - 
продължава Спърклънд. - Повярвай ми, по-добре е да не ти се случва втори 
път. 

Убеден си в това. Кошмарът (отнел ти петнадесет точки Издръжливост) се 
е запечатал в съзнанието ти и до края на живота си ще се страхуваш до 
смърт от Живия вятър. 

- Страшното мина - потупва те с опашка Спърк. - Хайде да си Ходим. 
Мини на 1. 


208. 


Тактиката ти се оказва успешна. Човекоподобните сенки профучават 
наоколо с влудяващия вой на обречени души, някои дори минават през теб, 
докосвайки с лед душата ти, но ти оставаш неподвижен, свит като малко 
дете, което се бои от тъмното. 

Скоро Живият вятър отминава. Мини на 205. 


209. 


Човекоподобните сенки се носят по петите ти с влудяващия вой на 
обречени души, но не успяват да те достигнат и когато спираш сред 
първите развалини, рязко свърват встрани. Предположението ти, че няма 
да те последват във владенията на бялата магия, се оказва правилно. Скоро 
Живият вятър отминава. Мини на 205. 


210. 


Живият вятър те помита като > страховита > приливна “вълна. 
Човекоподобните сенки се стрелкат наоколо с влудяващия вой на обречени 
души, а някои дори минават през теб, докосвайки с тъмни пръсти душата 
ти. Скоро разумът ти не издържа на бесния ужас, който те заобикаля, и 
потърсва спасение в пределите на безсъзнанието. Мини на 207. 


211. 


Издигаш се стремглаво над пустошта, нагоре към ослепителната луна, ала 
не успяваш да избегнеш Живия вятър. Човекоподобните сенки те застигат, 
стрелкайки се наоколо с влудяващия вой на обречени души, и се завъртат 


лакомо около теб, докосвайки с тъмни пръсти душата ти. Скоро разумът ти 
не издържа на бесния ужас, който те заобикаля, 

и ти изгубваш контрол върху магията, като политаш обратно към 
далечната земя. 


КРАЙ 


212. 


Човекоподобните сенки биват спрени от светлината и отлитат безследно 
встрани с влудяващия вой на обречени души. 
Мини на 205. 


213. 


Кълбото от могъщи мълнии спира Живия вятър. Човекоподобните сенки 
отлитат безследно встрани с влудяващия вой на обречени души. 
Мини на 205. 


214. 


Живият вятър те помита. Човекоподобните сенки се стрелкат наоколо с 
влудяващия вой на обречени души, а някои дори минават през теб, 
докосвайки с тъмни пръсти душата ти. Скоро разумът ти не издържа на 
бесния ужас, който те заобикаля, и потърсва спасение в пределите на 
безсъзнанието. 
Мини на 207. 


215. 
Посочи едно число от таблицата. 
От до 9 - отиди на 210. 
От 10 до 12 - на 187. 

216. 


Странноприемници колкото щеш. Хлътваш в първата, без дори да 
погледнеш как се казва (не че има някакво значение), и се разполагаш 
удобно на една малка маса в ъгъла на празната трапезария. Съдържателят 
почти дотичва до теб - все пак ти си първият гладен клиент за деня. 

Кухнята на заведението предлага разнообразие от хубави ястия, така че 
изборът ти практически се свежда до въпроса колко жълтици да похарчиш 


за кулинарния фестивал - една или две. Няма смисъл да се допитваш до 
Спърки, тъй като мнението на лакомата гади на ти е предварително 
известно. 

И тъй: 

Една жълтица - иди на 219. 

Две жълтици - на 221. 


217. 


На излизане разпитваш любезния съдържател как най- бързо да стигнеш до 
кралския дворец и тон охотно ти обяснява. Изчакваш Спърки да му изкаже 
личните си благодарности за „въодушевяващите блюда" и нетърпеливо се 
измъкваш навън. 

Още на входа ти се лепва някакъв напорист човечец с мърлява шапка, 
подобна на нахлупено свраче гнездо. Натрапникът настоява, че може да ти 
продаде изгодно „изключително полезни неща за един странстващ воин”. 
Ако му обърнеш внимание, мини на 220. 

Ако го разкараш, продължи на 226. 


218. 


Седиш отпуснат назад в стола си, наслаждавайки се на приятната топлина, 
която се разлива по тялото ти откъм стомаха. Апфът се е изтегнал с 
навирени крака сред остатъците от храна по масата. 

Ако владееш Магията на пророческото зрение и решиш да я 
направиш, премини на 222. В противен случай продължаваш на 217. 


219. 


Съдържателят донася кана с подсладено мляко, пирожка е извара, купа с 
вкусна зърнена каша и цял панер с червени ябълки. 

Хапваш си хубаво и можеш да си възстановиш две точки Издръжливост. 
Мини на 218. 


220. 


Непознатият, който се оказва търговец на ценни отвари, възторжено ти 
препоръчва две от тях: „Магически грудки” и „Лековито биле”. Цената е 
зашеметяваща - двадесет жълтици едната! 

Ако нямаш достатъчно пари или смягаш, че разговаряш с обикновен 
шарлатанин, можеш да го пратиш по дяволите - иди на 226. 


Ако решиш да купиш една от двете отвари и избереш „магическата" - 
премини на 223, а ако предпочетеш „лековитата" - иди на 225. Ако се 
опиташ да се пазариш, прехвърли се на 224. 


221. 


Съдържателят се разтичва и донася фино препечени филийки с хайвер, 
яребица с мариновани гъби, пълна кана подправено с билки вино, както и 
няколко нара и чинийка с медени сладкиши, за които се сбивате със 
Спърклънд. 

След прекрасната закуска можеш да си възстановиш четири точки 
Издръжливост. Мини на 218. 


222. 


Сред мързеливите ти мисли изплува странно видение - човек, чието лице е 
скрито под широката периферия на шапката му, а от целия му вид лъха 
заплаха. 

Надигаш се и се ококорваш, но картината от бъдещето вече е изчезнала 
безследно. Мини на 217. 


223. 


Можеш веднага да изпиеш отварата и да прибавиш три точки към 
Магическата си сила. Мини на 226. 


224. 


Продавачът надава вой и те затрупва с жалостиви аргументи, ала и ти не 
му отстъпваш и накрая цената драматично пада на шестнадесет жълтици за 
една от отварите. 

Ако нямаш толкова пари, зарязваш търговеца и .минаваш на 226. 

Ако решиш да купиш една от двете отвари и избереш „магическата", 
премини на 223, а ако предпочетеш „лековитата” - иди на 225. 


225. 


Щом изпиеш отварата, можеш да възстановиш двадесет точки от 
Издръжливостта си (стига с това да не надхвърлиш началния им брой). 
Сега или по-късно - зависи от теб (не можеш да се възползваш от отварата 
по време на битка). Мини на 226. 


226. 


Минути по-гьсно напълно си се замотал из тесните преплетени улички, 
следвайки подробните, но твърде сложни указания на съдържателя. 
Решаваш да зарежеш всичко и да започнеш отначало. 

Напред по улицата, недалеч от пресечката, на която си застанал, до 
високия зид е приседнал омотан в плащ човек с нахлупена ниско над очите 
голяма шапка. Подранял пияница, ако се съди по полупразната кана в 
ръката му. Ако искаш да го попиташ за пътя, мини на 229. Ако решиш 
да действаш по друг начин, иди на 231. Ако желаеш да направиш 
магия, прехвърли се на 233. 


227. 


Оставаш на мястото си, приготвяйки заклинанието, и заглеждаш упорито 
непознатия. След малко мъжът надига ръка, за да отпие... и се свлича меко 
встрани. Виното от каната, ако изобщо още е вино, се разлива по паважа. 
Приближаваш се предпазливо и повдигаш периферията на шапката му с 
острието на меча. Отдолу пияницата носи черна кожена маска. Изругаваш 
отмъстително и бързо тръгваш по обратния път. Мини на 271. 


228. 


Успяваш да поддържаш необходимата дистанция в продължение на цялата 
схватка, а няколкото ти светкавични контраатаки окъпват острието ти в 
кръвта на Клана. Оглеждаш се, за да се увериш, че не е имало свидетели на 
битката, изругаваш отмъстително и бързо продължаваш по улицата. 

Мини на 277. 


229. 


Приближаваш се до непознатия и се покланяш учтиво: 

- Прощавайте, уважаеми, дали не бихте могли да... 

Нещо просветва във въздуха и ти политаш назад, притиснал раната на 
гърдите си (губиш тринайсет точки Издръжливост). Мъжът с ловко 
движение отмята тъмния си плащ, изтривайки в него кървавото острие на 
меча си, и го захвърля на паважа. Отдолу е облечен в стегнати черни 
дрехи, а когато сваля шапката си, виждаш, че горната половина на лицето 
му е скрита от кожена маска. 

Мини на 232. 


230. 


Синовете на Гуор са твърде много, а мечовете им - твърде бързи. Умираш, 
прободен в гърдите от няколко остриета, без да си успял да научиш 
причината за фанатичната им омраза. 


КРАЙ 


231. 


Ще нападнеш непознатия - иди на 234. 

Ще го подминеш - на 236. 

Ще използваш Магията на тайнствената отрова (ако я владееш) - на 
221. 


232. 


Синът на Гуор е застанал помежду теб и кръстовището. Поглеждаш през 
рамо към следващата, доста по-далечна пресечка, ала той изсвирва за 
кратко и иззад ъглите й излизат още трима от Клана с извадени мечове. 
Умела засада. 

Ако искаш да използваш магия, мини на 235. 

Ако предпочиташ да се осланяш на оръжието си, иди на 271. 


233. 


Ако искаш да направиш Магията на всевиждащото око, мини ма 238. 
Ако искаш да направиш Магията на вътрешния глас, прехвърли се на 
240. 

Ако не владееш нито една от двете или не желаеш да ги използваш, 
върни се на 226 и направи нов избор. 


234. 


Ако искаш първо да го заговориш, иди на 239. 
Ако предпочетеш да атакуваш без предисловия, мини на 241. 


235. 


Избери точно каква магия ще използваш: 

Магия от Свитъка на странстващия заклинател - отиди на 242. 
Могъща магия - на 244. 

Магия на Великия завет - на 246. 


236. 


Щом стигаш до следващата пресечка, иззад ъглите изскачат трима мъже с 
черни дрехи, кожени маски върху лицата и тънки мечове. Едва успяваш да 
изтеглиш оръжието си, за да посрещнеш атаката им. Когато хвърляш 
поглед назад, откриваш, че пътят ти за отстъпление е отрязан от четвъртия 
Син на Гуор, който е зарязал маскировката с плаща, шапката и каната и е 
извадил меча си. 

Засадата е добре обмислена. 


Мини на 237. 

237. 
Предводителят на убийците има Умение, равно на 11, и 14 точки 
Издръжливост. 


Стойностите на останалите трима са: 

Умение - 7, Издръжливост - 15. 

Умение - 10, Издръжливост - 8. 

Умение - 9, Издръжливост - 10. 

Ще разменяш по един удар с всеки от четиримата по установения ред. 
Ако излезеш победител в неравната схватка, очаква те 228. 

Ако се провалиш, отиваш, на 230. 


238. 


Правиш заклинанието и отново се взираш внимателно в непознатия. 
Изтръпваш, когато установяваш, че под периферията на шапката лицето му 
е скрито от черна кожена маска. Мини на 231. 


239. 


Приближаваш се до непознатия и се покланяш учтиво: 

- Прощавайте, уважаеми, дали не бихте могли да... 

Ако решиш да изтеглиш меча си, за да го посечеш - отиди на 243. 

Ако решиш да изчакаш той да замахне, за да обърнеш атаката му 
срещу него самия - иди на 245. 


240. 


Правиш заклинанието и внезапно осъзнаваш, че човекът пред теб е един от 
маскираните ти преследвачи, а ти си на път да попаднеш в поредната 
засада. Най-удачното решение в случая е да нападнеш пръв убиеца. 

Мини на 234. 


241. 


Хвърляш се отривисто към непознатия, изтегляйки в миг оръжието си, но 
острието ти среща само стомана. Мъжът замахва още веднъж с меча си, 
като те отблъсква назад, и с красиво движение захвърля тъмния си плащ. 
Отдолу е облечен в прилепнали по тялото черни дрехи, а когато сваля 
шапката ся, виждаш, че горната половина на лицето му е скрита от кожена 
маска. Мини на 232. 


242. 


Реши коя магия от Свитъка на странстващия заклинател ше използваш: 
Магията на властващия поглед - мини на 247. Магията на живата 
мъгла - на 249. Магията на еленовия скок - на 251. Ако не владееш или 
не искаш да използват нито една от изброените магии, прехвърли се на 
237. 


243. 


Ударът ти е бърз като мигване на окото, но мъжът все пак успява да се 
отмести в последния момент и острието ти попада в рамото му вместо в 
шията (отбележи си, че раната, която си нанесъл на противника си, отнема 
осем от точките му за Издръжливост). После той замахва със собствения 
си меч, като те отблъсква назад, и със сковано от болката движение 
захвърля тъмния си плащ. Отдолу е облечен в прилепнали към тялото 
черни дрехи, а когато сваля шапката си, виждаш, че горната половина на 
лицето му е скрита от кожена маска. 

Мини на 232. 


244. 


Реши коя Могъща магия ще използваш: 
Магията на свободния полет - отиди на 248. 
Магията на дивия огън - на 250. 

Магията на тъмната страна - на 252. 
Магията на смъртния мраз - на 254. 
Магията на поразяващата ръка - на 256. 
Магията на всепомитащия вятър - на 258. 
Магията на отвъдната нощ - на 260. 


245. 


Острието на противника просветва във въздуха... и миг по-късно се забива 
в гърдите му. Мъжът умира без звук. Изненадата беше на твоя, а не на 
негова страна, а сложният захват, който ти приложи, бе изпълнен със 
смъртоносна прецизност. 

Изтегляш меча си и повдигаш периферията на шапката му с върха на 
острието. Отдолу убитият носи черна кожена маска. Изругаваш 
отмъстително и бързо тръгваш по обратния път. 

Мини на 277. 


246. 


Ако владееш и искаш да използваш Магията на непреодолимата 
защита, отиди на 253. В противен случай се прехвърляш на 237. 


247. 


Ако искаш да използваш магията срещу предводителя на убийците, 
мини на 255. 

Ако предпочиташ да я приложиш върху някой от другите трима, иди 
на 257. 


248. 


Ще се възползваш от магията, за да избягаш от засада - на 259. 
Ще разчиташ на нея в сражението - на 261. 


249. 


Изричаш светкавично заклинанието и завесата на живата мъгла мигом пада 
край вас. 

Ако се възползваш от момента, за да се опиташ да избягаш, иди на 262. 
Ако предпочиташ да използваш преимуществото на изненадата и да 
атакуваш, мини на 264. 


250. 


Ако искаш да насочиш първата вълна на магията към групата от 
трима маскирани, мини на 263. 

Ако предпочиташ първо да се отървеш от предводителя им, 
прехвърли се на 265. 


251. 


Ще се възползваш от магията, за да избягаш от засадата - иди на 266. 
Ще разчиташ на нея в сражението - на 268. 


252. 


Пред погледа на маскираните нападатели могъщото заклинание те 
превръща в жаден за кръв демон. Успяваш да видиш страха в очите им, 
преди съзнанието ти да се замъгли напълно. 

Когато се свестяваш, уличката е удавена в кръв. Затваряш очи и едва 
тогава усещаш болката от собствените си рани (изгубил си девет точки 
Издръжливост). Изругаваш през зъби и с леко залитане отиваш да 
избършеш оръжието си в плаща на един от четиримата обезобразени 
убийци. 

Оглеждаш се, за да се увериш, че не е имало свидетели на клането, 
прибираш меча си в ножницата и бързо се отдалечаваш по пресечките. 
Мини на 277. 


253. 


Изричаш словата на могъщото заклинание и спокойно тръгваш напред по 
улицата, без да обръщаш внимание на вилнеещите наоколо Синове на 
Гуор. Когато се убеждават, че мечовете им не могат да те достигнат, 
убийците ловко се изгубват в пресечките. Излизаш на една доста 
многолюдна алея и прекратяваш действието на магията. 

Мини на 277. 


254. 


Ако искаш да насочиш първата вълна на магията към предводителя 
на маскираните нападатели, мини на 267. 

Ако предпочиташ първо да премахнеш групата на тримата, 
прехвърли се на 263. 


255. 


Правиш заклинанието, срещайки погледа на убиеца, и той моментално 
попада в твоя власт. 

Ако го накараш да възпре останалите трима, за да се измъкнеш, 
премини на 270. 

Ако предпочиташ да го принудиш да се самоубие, продължи на 272. 


256. 


Призоваваш на мига цялата мощ на магията и разпращаш към двата края 
на уличката няколко мълнии, които озаряват с хладно сияние каменните 
стени. Мечовете на Синовете на Гуор издрънчават по паважа край 
купчините от димящ плат и обгорено месо. 

Оглеждаш се, за да се увериш, че не е имало свидетели на екзекуцията, 
изругаваш отмъстително и бързо се отдалечаваш по пресечките. 

Мини на 277. 


257. 


Правиш заклинанието, срещайки погледа на средния от тримата убийци, и 
той моментално попада в твоя власт. 

Ако го принудиш да се самоубие, премини на 274. 

Ако предпочиташ да го накараш да съсече другите двама, продължи 
на 276. 


258. 


Ако искаш да насочиш първата вълна на магията към предводителя 
на маскираните нападатели, мини на 269. 

Ако предпочиташ първо да премахнеш групата на тримата, 
прехвърли се на 263. 


259. 


Правиш заклинанието и ефектно се издигаш над извърнатите нагоре 
глупави физиономии на маскираните нападатели. Махваш им за сбогом и 
минута по-късно се спускаш до една оживена алея, където спокойно се 
смесваш с множеството. 

Мини на 277. 


260. 


Заклинанието ти пропуска в човешкия свят виеща орда от същества на 
тъмнината. Силуетите от непрогледен мрак се завъртат зловещо около теб 
и внезапно се стрелват към ужасените маскирани нападатели, изтръгвайки 
душите им. В следващия момент ловко прекратяваш магията и отвъдните 
сенки се разтварят в светлината на деня. 

Оглеждаш се, за да се увериш, че не е имало свидетели, и бързо 
продължаваш по улицата, оставяйки зад гърба си четирите маскирани 
трупа. Мини на 277. 


261. 


Това заклинание прибавя 5 точки към Умението ти (само за тази битка). 
Мини на 237. 


262. 


Стрелваш се към каменните стени на уличката и с няколко скока се 
озоваваш на кръстовището. Синовете на Гуор са твърде заети да се борят с 
прегръдката на изпиващата дъха им мъгла, за да ти попречат да се 
измъкнеш. 

Иди на 277. 


263. 


Унищожителната мощ на заклинанието се стоварва върху тримата в 
отсрещния край на улицата и ги убива на място. Обръщаш се, за да 
погубиш водача им... и острието на меча му потъва в гърдите ти. Не 
трябваше да оставяш толкова близка опасност зад гърба си. 

Синът на Гуор изтегля тържествуващо оръжието си. Падаш на земята и се 
задавяш в кървава кашлица. Мечът на Клана проблясва мътно на слънцето, 
преди да отсече главата ти. 


КРАЙ 


264. 


Задържаш дъха си и се хвърляш сред млечнобелите облаци с изваден меч. 
Отбележи си, че Умението ти се увеличава с | точка само за тази битка и 
се прехвърли на 237. 


265. 


Призоваваш с величествен замах магията и вихрените пламъци поглъщат 
лакомо убиеца. Останалите трима, които са се хвърлили към теб, буквално 
биват пометени от огнената стена, която изпращаш насреща им. 

Оглеждаш се, за да се увериш, че не е имало свидетели, и бързо 
продължаваш по улицата, оставяйки зад гърба си четирите овъглени трупа. 
Мини на 277. 


266. 


Правиш заклинанието и с един огромен скок прелиташ високо над 
смаяната групичка. После се стрелваш из пресечките със скорост, която 
обезсмисля всеки опит за преследване от страна на маскираните 
нападатели. Спираш до една оживена алея и спокойно се смесваш с 
множеството. Мини на 277. 


267. 


Правиш заклинанието и разстилаш с широк замах ледената пелена, 
превръщайки убиеца в статуя, покрита със скреж. После просто 
продължаваш движението по окръжността и останалите трима, които са се 
хвърлили към теб, замръзват във въздуха и се стоварват на паважа. 
Оглеждаш се, за да се увериш, че не е имало свидетели, и бързо 
продължаваш по улицата, оставяйки зад гърба си четирите вкочанени 
трупа. Мини на 277. 


268. 


Това заклинание прибавя 4 точки към умението ти (само за тази битка). 
Мини на 237. 


269. 


Призоваваш с величествен замах магията и вихреният порив блъсва убиеца 
в отсрещния ъгъл, като пречупва гръбнака му. После просто се завърташ с 
протегната ръка и останалите трима, които са се хвърлили към теб, биват 
пресрещнати от въздушната вълна и се размазват по стените. 

Оглеждаш се, за да се увериш, че не е имало свидетели, и бързо 
продължаваш по улицата, оставяйки зад гърба си четирите обезобразени 
трупа. Мини на 277. 


270. 


Водачът на маскираните вдига ръка с властен жест и тримата замръзват по 
местата си. Очевидно авторитетът на по-висшестоящия в йерархията на 
Клана е непоклатим. 

Тръгваш към него - като до последно не изпускаш от поглед очите му - и 
щом завиваш зад ъгъла, го удряш на бяг. След кратка гонитба из 
пресечките стигаш до една оживена алея, където спокойно се смесваш с 
множеството. Мини на 277. 


271. 


Можеш да се опиташ да заемеш удобна за отбрана позиция с гръб към 
някоя стена - иди на 275. 

Би могъл и просто да изчакаш атаката на четиримата - на 237. 

Ако решиш да нападнеш пръв, прехвърли се на 273. 


272. 


Водачът на маскираните се наръгва ефектно в корема и пада на паважа. 
Извръщаш се демонстративно към останалите. Те се споглеждат смаяно, 
но все пак се хвърлят срещу теб. 

Мини на 237, като си отбележиш, че предводителят на убийците вече е 
мъртъв. 


273. 


Ще атакуваш предводителя на убийците - иди на 278. 
Ще се втурнеш срещу групата на тримата маскирани - на 280. 


274. 


Синът на Гуор се наръгва ефектно в корема и пада на паважа. Останалите 
се споглеждат смаяно, но все пак се хвърлят срещу тед. 

Мини на 237, като си отбележиш, че един от групата на тримата (по твой 
избор) вече е мъртъв. 


275. 


Разумно действие. Отбележи си, че Умението ти се увеличава с | точка 
само за тази битка и се прехвърли на 237. 


276. 


Маскираният светкавично нанася прецизен двоен удар и другарите му 
безмълвно падат на паважа. 

Сега можеш да го накараш да се самоубие - иди на 281. 

Или да прекратиш магията - на 279. 


277. 


Към обяд най-сетне се озоваваш пред внушителния кралски дворец. 
Трудно ти е да повярваш, че досегашните ти премеждия са към своя край. 

- Нали е готин? - обажда се Спърки от гърба ти. - Давай да влизаме. 

- Обратно в торбата! Никой няма да ме пусне вътре с такава космата твар. 
Спърк изсумтява и се прибира в торбата. Ухилваш се и леко закрачваш по 
красивата мозаична настилка към входа. 

Мини на 282. 


278. 


Добра тактика. Така би могъл да приключиш с него, преди останалите 
трима да са стигнали до вас. 

Отбележи си, че Умението ти се увеличава с | точка само за тази схватка и 
че ще трябва да приключиш с първия си противник, преди да започнеш да 
разменяш удари с останалите. Битката е на 237. 


279. 


Отбележи си, че двама от групата на тримата убийци (по твой избор) вече 
са мъртви и премини на 237. 


280. 
Мини на 237. 


281. 


Убиецът се наръгва ефектно в корема и се търкулва при другите двама. 
Обръщаш се, за да се заемеш с водача им... и острието на меча му потъва в 
гърдите ти. Не биваше да загърбваш толкова близка опасност. 

Синът на Гуор изтегля тържествуващо оръжието си. Падаш на земята и се 
задавяш с кървава кашлица. Мечът на Клана проблясва мътно на слънцето, 
преди да отсече главата ти. 


КРАЙ 


282. 


- Как така „не може”? - изреваваш. - Аз съм близък роднина на краля, а 
въпросът е от изключителна важност! Трябва да ме пуснете! 


Чиновникът в дворцовата приемна нервно поглежда към стражите на 
входа. Усещаш накъде отиват нещата: те ще те изхвърлят като мръсно псе. 
Трябва да... 

- Какво е това животно в раницата ти? - чуваш изненадан глас зад гърба си. 
Притваряш очи. Спърклънд е разкрит. Само това липсваше. 

- Ама това не ели... апф?! - продължава гласът. 

- Оргондски ивичест - допълва Спърк от рамото ти. - Последният, смея да 
твърдя. 

Обръщаш се. Насреща ти стои приятен възрастен мъж с малко шкембенце 
и красива плешивина. Носи златотъкана дреха на висш сановник. 

- Чувал съм за теб - усмихва се той на спътника ти. - Ти си Спърклънд 
Солемнон, побратим на Есталион. Какво те води насам? 

- Дълга история. - Апфът небрежно махва с опашка, като едва не я навира в 
полуотворената ти от изумление уста. - Имате ли нещо против да оставим 
деловата част за по-късно? 

- Разбира се, че не. Между другото - мъжът хвърля осъдителен поглед на 
чиновника, който изглежда по-учуден и от теб - прощавайте за 
задържането. Бюрокрация. 

- Няма проблеми - казва Спърки. -А с кого имам честта да говоря? 

- Алвиан, съветник на краля - покланя се любезно новият ви познат. - 
Изключително ми е приятно да ви поканя да обядвате с Негово величество! 
След мен, моля! 

Съветникът се обръща елегантно и се запътва към церемониалното 
стълбище. 

- „Никой няма да ме пусне вътре с такава космата твар" - просъсква 
злостно в ухото ти Спърклънд. - Край на цитата! 

Мини на 284. 


283. 


Правиш заклинанието и простираш взор към необятните езерни дълбини 
отвъд голямата стена. Отначало не виждаш нищо, но после улавяш 
движението на нещо огромно и в полезрението ти попада гигантски тъмен, 
силует, който се носи нагоре с отмерени тласъци на чудовищните си 
крайници. 

Прекратяваш действието на магията и трескаво се озърташ за кралския 
вестоносец, когото изпратиха на твое разположение. Той застава пред теб, 
изслушва с отривисто кимане указанията ти и хуква към централната част. 
Мини на 285. 


284. 


- Значи ти си синът на Есталион! - прегръща те сърдечно кралят. - Добре 
дошъл, племеннико! 

- За мен е чест, ъ-ъ... вуйчо - смотолевяш. 

Той се засмива непринудено и отново се вглежда дълбоко в теб с тъмните 
си неразгадаеми очи. Чувстваш се много странно, сякаш не знаеш нещо 
важно, известно на всички останали. 

- Е, заповядайте на трапезата! - казва домакинът. Отвръщаш с лек поклон и 
се оглеждаш за Спърклънд. 

Апфът се е лепнал за кралския съветник. 

- Обожавам историята за това как сте изиграли Зордин Касапина! - 
въодушевено изцвърчава Спърки. 

- Коя от всичките? - отговаря с намигване Алвиан. - Аз самият съм пуснал 
поне три версии! 

Двамата шумно се разхилват, като се сочат един друг с пръст. С вуйчо ти 
се споглеждате кисело и поклащате глави. Спътниците ви определено са си 
лика-прилика. Мини на 286. 


285. 


След десетина минути откъм езерната стена долитат далечни викове. 
Взираш се натам заедно с хората по пристана и с ужас виждаш как някакво 
исполинско водно чудовище преодолява преградата, събаряйки огромни 
каменни блокове като зарове за игра. Животното продължава право към 
града, като помита няколко от плаващите дървени кейове на рибарския 
квартал. Когато до пристана му остават не повече от няколкостотин 
крачки, разбираш, че всъщност то не е живо. При това от доста време. 
Мини на 288. 


286. 


По време на богатата гощавка започва да те безпокои едва доловимо 
предчувствие. Оставяш в чинията си огромната рачешка щипка, която си 
зает да осмукваш, и напрягаш вътрешните си сетива. Нищо конкретно. 

Ако искаш да използваш Магията на пророческото зрение, иди на 289. 
Ако смяташ за нужно да направиш Магията на вътрешния глас, 
премини на 291. 

Ако не владееш нито една от двете магии или не виждаш смисъл в 
използването им в настоящия момент, продължи на 293. 


287. 


Лесно откриваш въпросния пристан. Въпросът е какво да правиш после. 
Хората около теб спокойно се разхождат в ленивия следобеден час или 
бързат по работа, а ти започваш да се чувстваш глупаво. 

Ако искаш да направиш Магията на всевиждащото око, прехвърли се 
на 283. В противен случай отиди на 285. 


288. 


Ако се опиташ да спреш чудовището с Могъща магия, иди на 290. 
В противен случай мини на 292. 


289. 


Заклинанието те потопява в загадъчно видение. Намираш се на оживен 
пристан в южната част на Езерния град, където те завладява злокобното 
усещане, че нещо чудовищно се приближава към тед. 

Прекратяваш магията и отместваш от себе си рачешкото блюдо. 

Ако искаш веднага да потърсиш мястото, за което имаше прозрение, 
мини на 287. Ако смяташ, че това е, меко казано, неразумно, продължи 
на 293. 


290. 


Всички хора наоколо отдавна са избягали с писъци към вътрешността на 
града. Езерният звяр преодолява с няколко гигантски крачки разстоянието 
до обезлюдения бряг и подобните му на храмови колони предни крака 
разтърсват каменния пристан. Зъбатата глава се люшва високо над теб на 
върха на дългата шия. Миризмата на разложение почти те задушава. 

Ще направиш Магията на всепомитащия вятър - мини на 294. 

Ще направиш Магията на дивия огън - на 296. 

Ще направиш Магията на смъртния мраз - на 298. 

Ще направиш Магията на поразяващата ръка - на 300. 

Ако не владееш или не искаш да използваш нито една от изброените 
магии, продължи на 302. 


291. 


Според „вътрешния ти глас" би трябвало веднага да отидеш на най- 
големия пристан в южната част на Езерния град. Загадъчна история. 
Мини на 287. 


292. 


Отдръпваш се към лабиринта на улиците заедно с бягащите с писъци хора. 
Езерният звяр преодолява с няколко гигантски крачки разстоянието до 
обезлюдения бряг и подобните му на храмови колони предни крака 
разтърсват каменния пристан. Зъбатата му глава се люшва на върха на 
дългата шия. Миризмата на разложение е убийствена. 

Ако си изпратил вестоносец, който да доведе войски, мини на 295. 
Иначе не ти остава друго, освен да последваш жителите на града в 
паническото им оттегляне към централната част - на 317. 


293. 


В най-веселата част на пира през отворените прозорци на залата долитат 
далечни писъци. Скачате от масата, за да видите какво става, а Спърки се 
покатерва на рамото на Алвиан. 

Отначало гледката ти се струва невероятна, дори след всичко, което 
напоследък ти минава през главата. Сред сградите на пристанищния 
квартал с отмерени крачки броди исполинско езерно чудовище, което на 
всичкото отгоре, изглежда, е умряло преди доста време. Хукваш навън - на 
317. 


294. 


Неудържимият вихър подхваща тялото на чудовището и го натиква 
обратно в езерото. Грамадата от кости и разлагащо се месо се стоварва 
сред плитката вода, но запазва целостта си и след малко се надига, за да 
тръгне обратно. 

Отбележи си, че си отнел 10 точки от Издръжливостта на езерното 
чудовище, и продължи на 297. 


295. 


Чудовището се измъква от езерото и тръгва през града, като за начало 
отхапва покрива на една къща. Трябва да го спрете на всяка цена. Какво си 
поръчал на вестоносеца? 

Няколко отряда стрелци с лъкове - иди на 299. 

Три-четири обсадни машини, мятащи големи камъни - на 301. 

Рота войници, снабдени с дълги и здрави въжета - на 303. 

Десетина стреломета, заредени с тежки копия - на 305. 


296. 


Немъртвото чудовище рязко протяга шия в маранята на избухналите 
огнени облаци, които със съскане обгръщат гниещата му плът, и прехапва 
на две тялото ти. Беше твърде неразумна постъпка от твоя страна. 


КРАЙ 


297. 


Ако си изпратил вестоносец, който да доведе войски, мини на 295. 
Иначе не ти остава друго, освен да последваш жителите на града в 
паническото им оттегляне към централната част - на 317. 


298. 


Вълната от вледеняващ студ замразява излизащото от водата чудовище 
насред крачката му. 

Ако искаш да се възползваш от момента, за да довършиш изчадието с 
още една Могъща магия, мини на 304. 

Иначе иди на 306. 


299. 


Стрелците пристигат на бегом точно в този момент, като в движение 
опъват лъковете си. Въздухът се изпълва със свистене и чудовището се 
покрива със стотици стрели, но това, изглежда, дори не го забавя. 
Отбележи си, че си отнел 4 точки от Издръжливостта на езерното 
чудовище и се прехвърли на 317. 


300. 


Страховитата мълния се впива в тялото на чудовището сред дъжд от искри. 
Грамадата от кости и разлагащо се месо се разтърсва и за момент изгубва 
равновесие, но запазва целостта си. 

Отбележи си, че си отнел 26 точки от Издръжливостта на езерното 
чудовище и премини на 297. 


301. 


Точно в този момент дочуваш трополене по каменната настилка, което 
предвещава появата на тежките катапулти. Войниците, които ги тикат, 


припряно ги разполагат в полукръг насред едно малко площадче и 
започват да ги зареждат, а ти изгичваш при командира на отряда. 

Ще наредиш да се прицелят: 

В главата на чудовището - иди на 307. 

В тялото му - на 309. 

В крайниците - наЗ 1. 


302. 


Немъртвото изчадие рязко протяга шия и отхапва горната половина на 
тялото ти. Нищо не можеше да сториш. 


КРАЙ 


303. 


Войниците пристигат на бегом точно в този момент, понесли въжетата, и 
припряно ги опъват по една от улиците, които пресичат широкия 
пристанищен булевард - току пред крачещото чудовище. 

То, изглежда, не ги намира за пречка. Грамадната му предна лапа повлича 
с лекота двете въжета със стотина крещящи мъже по тях. Няколкото атаки 
на ужасяващата му глава, завършващи с прехапан на две войник, обръщат 
ротата в бягство. Тактиката ти претърпя пълен провал. 

Мини на 317. 


304. 


Магията на дивия огън - отиди на 312. 

Магията на поразяващата ръка - на 310. 

Магията на всепомитащия вятър - на 308. 

Ако не владееш или не искаш да използваш нито една от изброените 
магии, прехвърли се на 306. 


305. 


Точно в този момент дочуваш трополене по каменната настилка, което 
предвещава появата на метателните машини. Войниците, които ги тикат, 
припряно ги разполагат в две редици насред малкото площадче и по 
команда на офицера изстрелват мощен залп. Въздухът се изпълва с тежко 
свистене и чудовището се покрива с десетки копия, но това, изглежда, не 
му вреди особено. 

Отбележи си, че си отнел 10 точки от Издръжливостта на езерното 
чудовище, и продължи на 317. 


ф 


ро - 


зъи 


Ако си бил предизвестен за същността на заплахата (с Магията на 
всевиждащото око), мини на 313. 
В противен случай продължаваш на 315. 


307. 
Тежките камъни излитат един по един във въздуха, но никой не попада в 
дребната и непрестанно движеща се цел. Неудачен избор. 
Отбележи си, че си отнел 6 точки от Издръжливостта на езерното 
чудовище, и се прехвърли на 317. 


308. 


Освобождаваш мощта на заклинанието, насочвайки ураганния поток към 
замразеното чудовище. Колосалната статуя от лед изскърцва протяжно ив 


следващия миг се разпада на гигантски късове, които побеснелите ветрове 
разнасят над езерото. Победа! 
Мини на 344. 


309. 


Тежките камъни излитат един по един във въздуха и разтърсват тялото на 
чудовището, но не успяват да го спрат. 

Отбележи си, че си отнел 18 точки от Издръжливостта на езерното 
чудовище и продължи на 317. 


310. 


Страховитата мълния разцепва въздуха и се впива в замръзналото тяло на 
чудовището сред дъжд от сини искри и ледени кристали. В следващия миг 
грамадната заскрежена мумия се пръсва на хиляди късчета, които се 
посипват над езерото и пристана. Победа! Мини на 344. 


зи. 


Обемистите камъни излитат във въздуха и един от тях се стоварва с цялата 
си тежест в предния ляв крак на чудовището. То залита, но като по чудо 
успява да се задържи изправено за момент. Сетне ставата му поддава и 
гигантското туловище рухва с грохот на камъните сред тържествуващите 
викове на войниците. 

Всъщност доста рано е да се радвате. След няколко неуспешни опита 
прокълнатата твар съумява да се изправи и продължава към центъра на 
града, макар и силно да накуцва. 

Отбележи си, че си отнел 32 точки от Издръжливостта на езерното 
чудовище и се прехвърли на 317. 


312. 


Бушуващите пламъци поглъщат замръзналото тяло на чудовището и след 
няколко мига, за твоя огромна изненада, размразеното изчадие започва да 
се размърдва. Изключително находчиво, няма що. 

Отбележи си, че си отнел 8 точки от Издръжливостта на езерното 
чудовище и премини на 297. 


313. 


Какво си поръчал на вестоносеца? 


Няколко отряда стрелци с лъкове - иди на 318. 
Три-четири обсадни машини, мягащи големи камъни - на 320. 
Десетина стреломета, заредени с тежки копия - на 322. 


314. 


Немъртвото изчадие те издебва и протяга шия с изненадваща извивка, при 
което не успяваш да избегнеш щракащите челюсти. Тялото ти бива 
прехапано през средата и захвърлено високо над покривите на сградите. 


КРАЙ 


315. 


Чудовището скоро ще се размрази на следобедното слънце и лесно можеш 
да си представиш какво ще последва. 

Ако искаш да поръчаш на изпратения с теб кралски вестоносец да 
доведе войски, като останеш да чакаш на пристана, иди на 319. 

Ако предпочиташ да се присъединиш към жителите на града в 
масовото им оттегляне към централната част, мини на 317. 


316. 


Немъртвото изчадие се стоварва с оглушителен трясък на улицата и не 
помръдва повече. Единственият шум във възцарилата се тишина е 
просъскването на оръжието ти, прибиращо се в ножницата. 

Мини на 344. 


317. 


Немъртвото създание крачи по един от големите градски булеварди, 
извисявайки се над четириетажните къщи от двете му страни. Вонята на 
гниещата му плът се стеле наоколо като плътна пелена. Земетръсните 
стъпки на чудовището люлеят камъка, а озъбената му, полуразложена 
глава периодично се стрелва надолу, разтягайки издължената шия, за да 
захапе някого от пищящата и блъскаща се тълпа в нозете му. 

Докато гледаш безмълвно, изчадието минава през един солиден покрит 
мост над улицата, без изобщо да се спре, протяга врат и разтваря гнусните 
си челюсти към небето. Струва ти се, че светлината на деня помръква и над 
града заехтява пронизителен отвъден рев. 

Крайно време е да се намесиш. 

Ще направиш магия - преминаваш на 321. 

Ще се довериш на меча си, дори и срещу такъв противник - на 323. 


318. 


Стрелците пристигат на бегом точно в този момент, като в движение 
опъват лъковете си. Въздухът се изпълва със свистене и чудовището се 
покрива със стотици стрели, но това, изглежда, не му вреди особено. 

Не след дълго леденият капан отслабва хватката си и прокълнатата твар 
започва да се размърдва. 

Отбележи си, че си отнел 8 точки от Издръжливостта на езерното 
чудовище и се прехвърли на 317. 


319. 


Вестоносецът, който за твоя изненада не е избягал, застава пред теб, 
изслушва с отривисто кимане указанията ти и хуква към централната част. 
На те0 ти остава да чакаш. 

Не след дълго леденият капан, който сковава движенията на чудовището, 
отслабва хватката си и прокълнатата твар започва да се размърдва. 

Мини на 295. 


320. 


Точно в този момент дочуваш трополене по каменната настилка, което 
предвещава появата на сцената на тежките катапулти. Войниците, които ги 
тикат, ги разполагат в полукръг, зареждат ги и зачакват заповед за стрелба. 
Която издаваш с истинско удоволствие. Обемистите камъни излитат във 
въздуха и се стоварват с цялата си тежест върху замръзналото тяло на 
чудовището. В следващия миг грамадната заскрежена мумия се пръсва на 
хиляди късове, които се посипват над езерото и пристана. Победа! 

Мини на 344. 


321. 


Магия от Свитъка на странстващия заклинател - иди на 324. 
Могъща магия - на 326. 


322. 


Точно в този момент дочуваш трополене по каменната настилка, което 
предвещава появата на метателните машини. Войниците, които ги тикат, 
ги разполагат в две редици и по команда на офицера изстрелват мощен 
залп. Въздухът се изпълва с тежко свистене и чудовището се покрива с 
десетки копия, но това, изглежда, не му навредява особено. 


Не след дълго леденият капан отслабва хватката си и прокълнатата твар 
започва да се размърдва. 

Отбележи си, че си отнел 20 точки от Издръжливостта на езерното 
чудовище и продължи на 317. 


323. 


"Умението на езерното чудовище е 8, а точките му за Издръжливост - 70! (В 
случай че вече си успял да отнемеш известен брой от тях - на един, на два 
или на три пъти, - не забравяй да отразиш това.) 

Ако загубиш, което е много по-вероятно, отиваш на 314. 

Победата те води на 316. 


324. 


Реши точно коя магия ще използваш: 

Магията на еленовия скок - иди на 327. 

Магията на живата мъгла - на 329. 

Магията на властващия поглед - на 331. 

Магията на дневния здрач - на 333. 

Ако не владееш или не искаш да използваш нито една от изброените 
магии, прехвърли се на 323. 


325. 


Отбележи си, че си успял да отнемеш 10 точки от Издръжливостта на 
езерното чудовище, преди лъчите на слънцето да стопят ледените му 
ОКОВИ. 

Довърши битката на 323. 


326. 


Коя магия ще използваш: 

Магията на поразяващата ръка - иди на 328. 
Магията на свободния полет - на 330. 
Магията на дивия огън - на 332. 

Магията на смъртния мраз - на 334. 
Магията на всепомитащия вятър - на 336. 


327. 


Тази магия донякъде изравнява силите в предстоящата битка. Ще ти бъде 
много по-лесно да отбягваш атаките на чудовището, както и да атакуваш 
на свой ред. Прибави 3 точки към Умението си и се прехвърли на 323. 


328. 


Ако вече си отнел поне 40 точки от Издръжливосттга на езерното 
чудовище, прехвърли се на 335. В противен случай отиди на 338. 


329. 


Произнасяш заклинанието и булевардът потъва в морето на непрогледната 
мъгла. Сетне една чудовищна лапа те смачква като буболечка. 


Немъртвите създания нямат зрение в истинския смисъл на думата. 
КРАЙ 


330. 


Тази магия в значителна степен подобрява шансовете ти в предстоящата 
битка Ще ти бъде несравнимо по-лесно да отбягваш атаките на 
чудовището, както и да атакуваш на свой ред. 

Прибави 6 точки към Умението си и се прехвърли на 323. 


331. 


Произнасяш заклинанието, вперил заповеден поглед в празните очни 
кухини на чудовището... и биваш размазан като буболечка от предната му 
дясна лапа. Потресаваща глупост. КРАИ 


332. 


Ако вече си отнел поне 56 точки от Издръжливостта на езерното 
чудовище, прехвърли се на 337. В противен случай отиди на 339. 


333. 


Произнасяш заклинанието и оставаш тихичко на мястото си до момента, в 
който чудовищната глава те захапва и те захвърля високо над покривите на 
сградите. Немъртвите създания нямат зрение в истинския смисъл на 
думата. КРАЙ 


334. 


Магията за миг превръща чудовището в колосална статуя от лед. 

Ако искаш да направиш Магията на поразяващата ръка, мини на 342. 
Ако искаш да направиш Магията на всепомитащия вятър, иди на 340. 
Ако не владееш или не искаш да използваш нито едната, нито другата 
магия, премини на 325. 


335. 


Могъщата мълния разцепва въздуха и удря чудовището сред сипеи от сини 
искри. Немъртвото изчадие се килва на една страна, стоварва се с 
оглушителен трясък на улицата и не мръдва повече. Победа. 

Мини на 344. 


336. 


Ако вече си отнел поне 34 точки от Издръжливостта на езерното 
чудовище, прехвърли се на 341. 
В противен случай отиди на 343. 


337. 


Избухналите огнени облаци обгръщат със съскане немъртвото изчадие. 
Колосалната му снага изскърцва протяжно и се разпада в адската мараня. 
Победа. 

Мини на 344. 


338. 


Могъщата мълния разцепва въздуха и удря чудовището сред сипеи от сини 
искри. Звярът залита и се килва на една страна, но успява да се задържи на 
крака. 

Отбележи си, че си отнел 30 точки от Издръжливостта на езерното 
чудовище и продължи на 323. 


339. 


Избухналите огнени облаци обгръщат със съскане колосалната снага на 
чудовището. То залита и се килва на една страна в адската мараня, но 
успява да се задържи на крака. 


Отбележи си, че си отнел 14 точки от Издръжливостта на езерното 
чудовище и продължи на 323. 


340. 


Освобождаваш мощта на заклинанието, насочвайки ураганния поток към 
замръзналото чудовище. Гигантската заскрежена мумия изскърцва 
протяжно и в следващия миг се разпада на грамадни късове, които 
побеснелите ветрове разнасят над града. Победа! Мини на 344. 


341. 


Освобождаваш ураганната мощ на магията и побеснелите ветрове опасват 
колосалната снага на чудовището и я стягат в смазваща прегръдка. 
Немъртвото изчадие изскърцва протяжно и в следващия миг се разпада на 
грамадни късове. Победа! Мини на 344. 


342. 


Могъщата мълния разцепва въздуха и удря замръзналото чудовище сред 
сипеи от сини искри и ледени кристали. В следващия миг гигантската 
заскрежена мумия се пръсва на хиляди късчета, които се разпръсват над 
града. Победа! Мини на 344. 


343. 


Освобождаваш ураганната мощ на магията и побеснелите ветрове помитат 
чудовището. Колосалната му снага се преобръща с резкия пукот на чупещи 
се кости, но изчадието все пак успява да се изправи. 

Отбележи си, че си отнел 36 точки от Издръжливостта на езерното 
чудовище и се прехвърли на 323. 


344. 


- Нямам думи! - уверява те дотърчалият апф. - Повярвай ми, това беше 
най-грандиозното зрелище, което са виждали очите ми, а те са виждали 
много. 

- Благодаря, Спърки! - трогваш се от неподправената му реакция. - Имаш 
ли някаква представа откъде се взе тази гадина? 

- Определено. - Апфът светкавично влиза в ролята си на гид. - Знайно е, 
макар и за мнозина това да е било само легенда, че дълбоките южни води 


на езерото открай време са обитавани от древен звяр. Всъщност старинната 
езерна стена е била построена, за да защитава града от набезите му... 

- Умрял в подводните си селения и възкресен от Призрачния вятър? - 
прекъсваш го, имитирайки превзетия му маниер. 

- Вън от съмнение. 

- Приеми благодарностите ми, момко! - казва кралят. 

Обръщаш се изненадано. Вуйчо ти е в компанията на Алвиан и двама 
странни мъже с качулки. Дори вечно усмихнатият кралски съветник 
изглежда угрижен. 

- А сега, ако обичаш, последвай ме. Нямаме време. 


КРАЙ 


ПрудобиВики: 

